
        
            
                
            
        

    
	Ч. АЛТАНГЭРЭЛ 

	МОНГОЛ ЗОХИОЛЧДЫН ТӨВӨДӨӨР БИЧСЭН ЗОХИОЛЫН ОНОЛ

	“БНМАУ. ШИНЖЛЭХ УХААНЫ АКАДЕМИ. ХЭЛ ЗОХИОЛЫН ХҮРЭЭЛЭН” Улаанбаатар хотноо 1976 онд эрхлэн хэвлүүлсэн “МОНГОЛЫН УРАН ЗОХИОЛЫН ТОЙМ : Хоёрдугаар дэвтэр (XVII—XVIII зууны үе)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	МОНГОЛ ЗОХИОЛЧДЫН ТӨВӨДӨӨР БИЧСЭН ЗОХИОЛЫН ОНОЛ

	Монголын хуучин уран зохиолын өв уламжлал, эртний зохиолч, бичгийн мэргэдийн уран бүтээлийг судлахдаа зөвхөн монгол хэлээр бичсэн төдийг биш, бас тэдний харь хэлээр зохиосон зүйлсийг орхигдуулалгүй судлах нь чухал байна. Үүнтэй уялдуулан монголчуудын харь хэлээр зохиосон дэвшилт зохиол, уран зохиолын онолын холбогдолтой судалгаа шинжилгээний чанартай шүүмж, шог зохиол, жүжиг, үлгэр, намтар, тууж, домог зэрэг болон гүн ухааны зохиолуудад судалгаа хийхийн тулд юуны өмнө тэдгээр зохиолыг монгол хэлнээ буулган хөрвүүлж нийтлэх1, түүнийг судалгаа шинжилгээний хүрээнд татан оруулах нь зайлшгүй шаардлага болж байна.

	Монголчууд өөрийн оронд Бурханы шашны нөлөө туссан эрт үеэс эхлэн гүн ухаан ба эртний Энэтхэгийн таван их ухаанд суралцах оролдлого тавьж, улмаар судлан эзэмших болжээ. Үүний зэрэгцээгээр дуун ухааны дотор ялгагдах яруу найраг (зохист аялгуу), ёгт нэр (ил өгүүлэхүй), холбоо найруулга (эвсүүлэн найруулах), дуурайлал бүжиг болон одны зурхай хэмээх бага таван ухаанд суралцаж судалснаар барахгүй, эдгээр ухааны холбогдолтой олон ном зохиол туурвижээ. Үүний нэлээд хувийг монгол зохиолчдын төвөд хэлээр бичсэн ном зохиол эзэлж байна. Эдгээр ном зохиолоос бид уран зохиол, түүний онолын холбогдолтой бичиг дурсгалыг онцлон анхаарч ялангуяа Энэтхэгийн яруу найргийн онолч Дандины “Зохист аялгууны толь” зохиолын дагуу бичсэн жишээ өгүүлэл, тайлбар сэлтийг танилцуулахыг зорьж байна. Дандины “Зохист аялгууны толь” нь эртний Энэтхэгийн уран зохиолын онолын үндсэн тулгуур юм. Үүнийг Монголын эрт хуучин цагийн зохиолч мэргэд санскрит болон төвөд хэлээр сурч судлаад өөрсдийн зохиол бүтээлдээ онолын үндэс болгон баримталж ирсэн байна. Монгол зохиолчдын төвөд хэлээр бичсэн түүх, намтар, уран зохиол, үлгэр домог, тайлбар, анагаах ухаан, дуун ухаан, зурхай ба гүн ухааны гэх мэт элдэв ухааны зохиолууд, тэдгээрт зориулсан тахил төгсгөлийн шүлэг, завсрын шүлэг тэргүүтэнд “Зохист аялгууны толь”-д өгүүлсэн утгын чимэг ба дууны чимгийг чадамгай хэрэглэсэн бадаг шүлэг олон байдаг. Энэ нь хуучны томхон зохиолч, орчуулагч нар төвөд хэлээр зохиол бичих ба санскрит, төвөд хэлнээс эх хэлнээ хөрвүүлэхдээ яруу найргийн онолыг эрхэмлэн үзэж байсны баримт мөн. Ийм хүмүүсийн тоонд бандид Чойжи-Одсэр, Ойрдын Зая бандид Намхайжамц, Халхын Зая бандид Лувсанпэрэнлэй, Урад гүүш Билигийн далай, гүүш Шэйравсэнгэ, Увш Алтангэрэл, Дай гүүш Агвандампил, Хөх нуурын Сүмба Хамбо Ишбалжир, Цахар гэвш Лувсанчүлтэм, Жанжа Ролбидорж, Их хүрээний Агваанхайдав хамбо, Алшаагийн Агваандандар лхаарамба, Вангай аймгийн Агвантүвдэн равжамба, бичээч цорж Агванцэрэн, Зава Дамдин гавж Лувсандаш, ханчин хамбо Жамъянгарав, Чойнзин гавж, Дамдинсүрэн, Сономдаш, Лувсанжамц зэрэг хүмүүсийн нэрийг эн тэргүүн дурдах нь зүйтэй. Түүнчлэн “Зохист аялгууны толийг” тусгайлан судлаагүй боловч урьд судалсныг жишээлэн дагаж зохиол бүтээлдээ өргөн хэрэглэсэн хүмүүс олон бий. Үүнд: Халхын Занабазар, Ноён хутагт Равжаа, Номтын Ринчин, Балданцэрэн нарын зэрэг олон хүн утгын ба дууны чимгийг зохиолдоо ихээхэн ашиглаж байв. Тэр байтугай бүр XIV зууны үед бандид Чойжи-Одсэр өөрийн зохиол орчуулгадаа Энэтхэгийн эртний яруу найргийн онолын дагуу чимгүүдийг чадамгай хэрэглэж байсан байна. Тусгайд нь “Зохист аялгууны тольд” тайлбар жишээ зохиосон эсэх нь одоогоор үл мэдэгдэнэ. Ямар ч болов дуун ухаан ба яруу найргийн талаар сайн сурсан гэдгийг түүний зохиол бүтээл баталж байна. Үүнд: “Бодичаръяаватарагийн тайлбарын” төгсгөлийн үгэнд “агам ёгтын номд сайтар дадсан би Чойжи-Одсэр” гэж дурдсанаас үзвэл яруу найргийн ухаанд сайтар дадсан нь илт байна. Бас монгол хэлээр зохиосон Махакалийн магтаал шүлэгт дууны чимэг, утгын чимгээс оруулж тодорхой сайхан дүрслэл зохиожээ. Эдгээр баримтаас үзэхэд Чойжи-Одсэр нь санскрит хэл зүйг үзэж суралцан төгссөнөөр барахгүй зохист аялгуунд ч нэн дадлагатай болж чадсан хүн гэж хэлж болно. Ялангуяа бидний бичиж байгаа энэ үеийн буюу XVII-XVIII зууны үед монгол хүмүүс “Зохист аялгууны толийг” судлах нь үлэмж нэмэгдэж тэдгээр нь өөрөө жишээ бичих, тайлбар зохиох зэргээр уран зохиолын судалгаанд ихээхэн нэмэр оруулсан юм. Монголын, төвөдөөр бичиж байсан зохиолч нарын яруу найргийн онолын тулгуур нь VII зууны үеийн Энэтхэгийн яруу найргийн онолч Дандин юм. Иймд Дандины яруу найргийн онолын тухай товч өгүүлсүгэй.

	Эртний Энэтхэгийн яруу найрагч Дандин бол дэлхий дахины ба ялангуяа Ази дахины уран зохиолын эрдэнэсийн санд үнэт нэмэр оруулсан эрдэмтэн хүн юм. Дандины бүтээлийг олон үеийн турш Ази Европын олонх улсын уран зохиолын онолчид үзэн судалсаар иржээ. Дандин нь зөвхөн яруу найрагч төдий биш өөрийн үеийн ба өмнөх үеийн бичгийн зохиол болон аман зохиолыг нягтлан судалж, шүлгийн зохиомж утга авиан талаар тус тусад нь нарийвчлан ялгаад нэр зүйл оноон тогтоож бэлэг чанарыг тодорхойлж олон ялгалд жишээг зохион гаргасан яруу найргийн онолч мөн ажээ. Өөрөөр хэлбэл Энэтхэгийн эртний яруу найргийн үндсэн тогтолцоог илрүүлэн тодорхойлжээ. Бас зөвхөн дууны ухаан төдий биш бусад ухаанд мэргэн сурсан учир Энэтхэг Төвөдийн ба Монголын дээр үеийн зохиолч эрдэмтэд нь Дандиныг магтахдаа таван ухааны орны их ордны эзэн (бандид) гэх буюу Цогт Дандины хөлд би мөргөмүй гэх зэргээр зохиолынхоо эхэн үед бичсэн нь үзэгдэхийн гадна, сургаалын багш (ловон) гэж нэрлэсэн нь тохиолдоно.

	Дандины гол зохиол бол “Арван хүүгийн адал явдал”, “Зохист аялгууны толь” хэмээх хоёр шастир юм. Үүний гадна “Үзэгдэхгүй наран” хэмээх зохиол бий ажээ. Үүний “Арван хүүгийн адал явдал” хэмээх зохиол бол олон үлгэр туужийн хэлхээ мэт байгаа боловч үндсэндээ одоогоор роман гэдэгтэй төстэй юм. Гол үйл явдал нь, Энэтхэгийн хоёр хаан харилцан тэмцэлдэж, нэг нь хатнаа авч ой руу зугтааж явсан завсар нэгэн хүү төрсөн нь олон бэрх хатуужлыг даван туулсаар эцгээ хаан болгосон ба эцэг нь хүүгээ хаан ширээнд суулгасан тухай үлгэр болно.

	Дандины “Зохист аялгууны толийн” нэрийг орчуулгад олон янз бичиж нэрлэсээр ирсэн ажээ. Үүнд: Дандины гол гэх буюу Дандины төр гэж ч нэрлэсэн зохиол байдаг. Дандины үгийн чимэг гэж ч нэрлэнэ. Жишээлэхэд, Номтын Ринчин өөрийн зохиосон толь бичигт: Дандины “Зохист аялгууны толиос” жишээ авахдаа шүлгийн толгой холбон орчуулж

	 

	“Гол Дандины үгийн чимэгт

	Гол дохио утгын үзэгдэлт гэрлээр хэрвээ

	Гутамшигт орчлонг эс гийгүүлбээс

	Гурван ертөнц гутагдан хав харанхуй болъюу”2 

	 

	хэмээжээ.

	Үгийг толгой холболгүй дөрвөн мөр болгосон орчуулга бол Гэлэгжалцаны орчуулга юм. Энэ нь монгол Данжуурт байгаа “Зохист аялгууны толь” дотор бий. Үүнд:

	 

	“Хэрвээ аялгуугаар аялуулан гийгүүлэгч үүнийг

	Орчлон дахинаа мандуулан эс үйлдвээс л

	Энэ гурван ертөнц дахин бүгд

	Ямагт балай харанхуй болмуй” 

	 

	хэмээн хөрвүүлсэн байх ажээ. Дандин энэ шастиртаа толь гэж нэр өгсний учир нь юу вэ? гэвэл энэ зохиол ертөнцөд өнө удаан байх тусам урьд өнгөрч үгүй болсон юмс ба үйл явдал, хүмүүс амьтны дүрс байдал, авир зан бүхэн тэр хэвээр бууралгүй урган тусахаар саруулхан толь мэт байдаг. Жишээлэхэд, Манадад нэрт хааны баатарлаг, сэцэн, эр чадамгай гэж цуурайтсан түүний дүрс хөрөг нь хэлний өөрийн өвөрмөц мөн чанараас бүтсэн яруу үгийн толинд эдүгээ үед ч бууралгүй ил тод бөлгөө. Одоо тэр хаан өөрөө эс байвч бодитой оршин байгаа мэт дүр, яруу алдар нь доройтолгүй байх ажээ. Үүний адилаар Дандины яруу нэр алдар нь үүрд мандаж мэргэн эрдэмт гэдэг цуу үл буурах шалтгаан нь энэ зохиол бичсэнээр тольдсон мэт тодорхой дүрс хөрөг харагдах ажээ. Энэ талаар бичсэн нь:

	 

	“Эртний сонсгосон хаадын дүрсийг

	Аялгуусын чанарт толиноо ургуулбаас л

	Тэдгээр нь эдүгээ үл оршин атал

	Өөрөө буурсангүй мэтийг үзэгтүн” 

	 

	гэж бичсэн байна.

	Тэгээд муу найруулагчийн гэмийг тодорхойлсон байна. Үүнд: “Мөнхүү түүнийг буруу найруулбаас жич найруулагч бээр үхэр хэмээн өгүүлэгдьюү” хэмээн бичжээ. Түүгээр үл барам яруу найрагт өчүүхэн гэм байж болохгүй. Бие гоолиг боловч ажиглахад нүд сөлөр хардаг буюу үл зохих мэнгэхэн байгаа мэт гэмт болох учир бусдад хочлогдох, өөлөгдөх талыг гоц анхаарч түүнийг тэвчих арилгах хэрэгтэй. Иймд ер эрдэмтэн багш нарын заан өгүүлснийг дөрвөн аймагт хурааж сайн найрлагын дохиогоор үзүүлсэн шастирын ач тус нь цаг бүхэнд яруу аялгуунд мэргэжихийг хүссэн саруул оюут дээр төрөлхтний авах огоорохыг ялгагч нүдийг улам нээж, өвөр бусдыг ертөнцийн тансаг сайхан хотол чуулганы охь шим рүү татан хөтлөх юм гэдгийг заан бичжээ.

	Дандин бол Энэтхэгийн эртний олон төрлийн утгат уран зохиолыг үндэслэн судалгаа явуулсны үр дүнд тэдгээрийг зүйл тус бүрээр ялгасан ба уран зохиолын онолын талаар шинэ шинэ тодорхой сэдэв нээж, түүнийг өргөн гүн утга агуулгатай цөөхөн үгтэй шүлгээр үзүүлсэн байна. Товчилсон чанартайгаараа зохист аялгууны бие, зохист аялгууны чимэг, зохист аялгууны гэмийг арилгах зэргийг санскрит хэлний холбон найруулахуйн зүйн хамт үзүүлсэн юм. Бас яруу найргийн арван эрдмийг дорнод ба өрнөдийн нийт бусын чимгээр үзүүлсэн байна. Зохист аялгууны бие болсон шүлэг, үргэлжилсэн үг, хавсарсан эдгээрийг зохист аялгууны чимэг болох утгын 35 чимэг, дууны чимэг, дагалдах үгсийн чимгээр хэрхэн чимэх тухайн аргыг тодорхой жишээлэн зааж шинэ шинэ сэдэвт онолыг тогтоосноо харуулсан байна. Уран зохиолыг чимгийн талаар дотор нь ангилан ялгаж чимэг бүрийн бэлэг чанарыг тус тус тогтоосноор барахгүй санскрит хэлний авианзүйн тогтолцоог ч бас анхааран авснаа харуулсан байна.

	Дандины судлан байсан уран зохиолын шастирууд нарийн тодорхой бүртгэлгүй боловч дор дурдсан зохиолууд, Дандины судалгаанд хамрагдсаныг үндсэн тайлбаруудаас тоймлож болох юм. Үүнд дурдвал: Хоёр мянган жилийн өмнө Энэтхэг оронд Дэлгэр нэрт аршийн зохиосон бум илүү шүлэгтэй баатарлаг тууль “Махабхарата” (энэ тухай төвөдийн зохиолч Янжингавилодой бичсэн байдаг), Галчилан орохын охин хэмээгчийн зохист аялгуу бясалгалын ном, Догхар аршийн зохиол хаан Рамана, хатан Ролнэдма-гийн түүхийг яруу хэлэнд найруулсан бум илүү шүлэгтэй “Рамаяна” хэмээх нэрт шастир, Маргандия-гийн зохиол Вишнугийн арван орлого тэргүүтнийг үзүүлсэн бум илүү шүлэгтэй урьдын үесийн ном гэх буюу “Эрт урьдын арван найман үеийн ном” хэмээх шастир, Калидаса (Хар эмийн зардас)-ын зохион найруулсан “Яруу найраг залуу болсон” хэмээх шастир, Рамашарма-гийн зохиол 80000 шүлэгтэй “Рагхүвамша” хэмээх яруу найраг гэх мэт том жижиг олон шастир болно. VII зууны үед Дандин Энэтхэгийн эртний олон яруу найрагч нарын ба ардын уран зохиол, аман яриа зэргийг тунгааж судлаад утгыг нэгтгэн дүгнэж энэхүү яруу найргийн үндсэн толийг зохиосон байжээ. Энэ бүтээлээрээ уран зохиолын талаар шинэ онолыг боловсруулж эртний шастируудын чухал оньсыг хураан багтаасан тул:

	 

	“Эртний шастир бүхнээ найруулснуудыг

	Чухал үйл үйлдэж хураагаад

	Зохист аялгуунуудын бэлэг чанарыг

	Хир мэт чадахаар өгүүлсүгэй би” 

	 

	хэмээн бичжээ.

	Үүнээс үзвэл дээр дурдсан томоохон шастирууд ба бусад олон зохиолын асар их үгийн чуулганыг товчлон утгын гүн их оньсыг цөмийг багтаан, уран үгийн найрлагаар бичихдээ жишээг тодорхой гаргасан байна.

	Гэвч Дандины энэ “үндсэн” дотроос зарим зүйл маш бүрхэг ба хураангуйлсан байх учир уншсан төдийгөөр ухаарахад бэрх юм. Тиймийн тул ухахуйяа хялбар болгох зорилгоор Энэтхэг, Төвөд, Монголын олон эрдэмтэд, зохиолчид удаа дараалан дэлгэрэнгүй тайлбар зохион бичсэн байна. Ингэхдээ бүхэл үндсэн зохиолд тайлбар бичсэнээс гадна чимгийг аль нэгэнд тусгайлсан тайлбар буюу жишээг бичиж байсан нь олонт ажээ. “Зохист аялгууны толинд” эн тэргүүн Энэтхэгийн Раднашри тайлбар бичжээ. Энэ тайлбарыг шүтэж Ван хэлмэрч уг үндэс толийг санскрит хэлнээс төвөд хэлээр хөрвүүлэн буулгасан гэдэг. Энэхүү толийн төгсгөлөөс үзвэл эрдэнэ номын хаан, их ноён Шагжабадра орчуул гэж зарлиг гаргаснаар Энэтхэгийн убадини их зохист аялгууч Шрилагшимгара, Төвөдийн хэлмэрч Шон багш хоёр Цогт Сажийн хийдэд байхдаа санскрит хэлнээс төвөд хэл рүү хөрвүүлсэн байна. Энэ төвөд орчуулга нь Сажа бандид Гунгаажалцан, Пагба лам Лодойжалцан нараар дамжиж Монгол оронд нэвтэрч байжээ. “Эгшигтийн хүзүүний чимэг” хэмээх шастир зохиол нь төвөд, монгол хэлээр орчуулагдаагүй, зөвхөн санскрит хэлээр байгаа бололтой. Энэ зохиолын нэрийг Данзин Чойжи-няма хэмээх Төвөдийн зохиолч өөрийнхөө бүтээлд дурдаж байсан тухай түүхийн ухааны эрдэмтэн Ш. Бира “Монгольские комментарии к “Кавьядарша” Дандина” хэмээх өгүүлэлд бичсэн юм. Зохист аялгууны толийг Халхын Гэлэгжалцан хэмээгч хүн XVIII зуунд төвөд хэлнээс монгол хэлнээ анх удаа хөрвүүлсэн нь монгол Данжуурын 205 дугаар ботид буй.

	Дандин нь бас уран зохиолчдод юуны өмнө хэлний авианзүйг нарийн сайн судалж мэдсэн байх хэрэгтэй ба хэл авианы тохиролцоо бол уран зохиол, яруу найргийн гүн өргөн далайг гатлах онгоц мэт маш чухал болохыг онцлон үзэж:

	 

	“Холбон найруулахын төр-дор магад номнож амуй.

	Тэр ухаан нь зохист аялгууны гүн далайг гэтэлсүгэй хэмээн таалагчдын онгоц буюу” 

	 

	гэжээ. Энэ нь үнэхээр уран зохиолч болохыг хүсвэл хэлний боловсрол, авианзүйн ухаанд сайн боловсрохыг сануулсан хэрэг ажээ.

	“Зохист аялгууны толийн” дотроос хэсэгт нь буюу зарим чимэгт тайлбар ба жишээ бичсэн төвөд монгол яруу найрагч олон байсан нь Дандин ба түүний зохиол дорно дахинд буюу Төвөд, Монголд бага бус нөлөөлж уран зохиолын хөгжлийн түүхнээ онолын хувьд одоо ч судалбал зохих түүх дурсгалтай бодит нандин зүйл болсныг илтгэнэ. Үүнтэй уялдуулж Дандины “Зохист аялгууны тольд” жишээ, тайлбар бичсэн монгол зохиолчдын намтар уран бүтээлээс цөөн хэдийг жишээ болгов.

	 

	Халхын Лувсанпэрэнлэй (1642-1715)

	Зая бандид Лувсанпэрэнлэй Халхын Хангай ханын нутаг Хужирт гэдэг газар ард Сатарын гэрт төржээ. Таван наснаасаа бичиг үсэг үзэж төвөдийн хичээнгүй ба таталган бичгийг сайтар суралцсаны гадна, эцгийнхээ уншдаг монгол номыг уншдаг болж улмаар эрдэм номын мөр хичээн хөөсөн байна. Лувсанпэрэнлэй багаасаа ном эрдэмд авьяастай элдэв зүйлд сонирхолтой байсан бөгөөд уран зураг, бүжгийн урлагийг сонирхож хэд хэдэн бурхны зураг зурсан ба цамын хөдөлгөөнт бүжгээс 80 орчим дэгийг сурч байсан тухай намтарт нь өгүүлсэн байна. Улмаар Лувсанпэрэнлэй төвөд хэлнээс ном судар орчуулах, өөрөө зохион бичих зэргийг хичээх болж 1659 онд 17 насандаа “Богдын залбирал” хэмээх ном зохиож, тамхийг магтсан шүлэг бичиж байжээ. Тэр бээр боловсролоо нэмэгдүүлэх, мэдлэгээ гүнзгийрүүлэх зорилгоор Төвөдөд очиж Гүмбүм, Үй Зан зэрэг газарт шавилан сууж, 18 жилийн турш төвөд, санскрит хэлээр Бурханы болон гүн ухаан, уран зохиолын ном судалж үүний зэрэгцээ “Зохист аялгууны толийн” утгын 35 чимгийн үндэстэй танилцан өөрөө бие дааж утгын чимгийн адилтгал зохиож Төвөдийн нэрт эрдэмтдийн зүгээс (багш Лувсанноров  г. м.) сайшаал хүлээж байжээ. Төвөдөд суралцаж байх үедээ Очирт Түшээт ханыг Лхас хотод мөргөл хийхээр очих үед тохиолдуулан “Түшээт ханы шастирыг” (1675 он) монгол хэлээр зохиосон нь чухал түүхэн баримт бичиг болсон байна. Тэр бээр үлэмж их боловсролтой хүн байсан бөгөөд хувийн номын сан нь монгол, төвөд. манж, санскрит, хятад хэлний олон тооны номоор дүүрэн, өөрөө тэдгээрийг цаг алдалгүй үзэж судалж, ном зохиол туурвин бүтээж байлаа. Лувсанпэрэнлэй нь 120 орчим намтар зохиол, төвөд үсгийн шастир, Зонхавын магтаал, Бурхан багшийн магтаал, Билэг барамидын суралцах хос ёсны сургаал, ерөөл, залбирал, захидал, зан үйлийн холбогдолтой олон захиа бичсэн нь хоёр боть байдаг ба түүний гадна “Гүн агуу их дээдийн номыг хүртсэний тэмдэглэл гэгээн толь”3 нэртэй дөрвөн боть зохиол бичсэн хүн юм. Ялангуяа “Хүртсэний тэмдэглэл” хэмээх их алдартай бөгөөд түүнд Энэтхэг, Төвөд, Монголын эртний мэргэдийн намтар, үйл ажиллагаа, зохиол бүтээлийн олон чухал түүхэн мэдээ, Ганжуур, Данжуур хөлгөн их судрын доторх судар тарнийг зохиосон мэдээ, их таван ухаан тус бүрд хамаарагдах зохиолын нэрсийг оруулсан нь хожмын судалгаанд үнэт нэмэр болсоор иржээ. Ийм ч учраас орос зөвлөлтийн нэрт эрдэмтэн академич В. П. Васильев, профессор Ю. Н. Рерих, Востриков, болон Ш. Бира зэрэг хүмүүс өөрсдийн судлалын бүтээлүүдэд олонтой эш татан өгүүлжээ. Түүний гадна бас уран зохиолын онолч хүн байлаа. Тэр бээр Халх монголын дотроос эн тэргүүн Энэтхэгийн уран зохиолын онолч Дандины “Зохист аялгууны тольд” жишээ шүлгийг төвөд хэлээр зохиосон бөгөөд энэ нь “Утгын гучин таван чимгийн үлгэр өгүүлэхүй” гэдэг бүтээл юм. Уран зохиолын онолын чухал дурсгал болсон энэхүү алдарт бүтээлээ туурвихын тулд Лувсанпэрэнлэй үлэмж их хүч хөдөлмөр зориулж, олон тооны ном зохиол шүүн үзэж харьцуулан дүгнэсэн байх бөгөөд энэ нь түүний судалгаа шинжилгээний ажлын ач холбогдлыг зүй ёсоор өргөн өгч байна. Үүнд дуун ухааны талаар судалсан зохиолуудаасаа Хутагтын орны яруу найргийн гол ном Эгшигтийн хүзүүний чимэг 80000 шүлэгт, Дэлгэр аршийн ёгт үг4 буман шүлэгт (“Махабхарата”), Галчилин орогчийн охины ёгт үг бясалгасны ном, Догхарын ёгт үг буман шүлэгт (“Рамаяна”), Маркандивагийн ёгт үг арван найман урьд төрлийн ном буман шүлэгт, Нагмохолын (Калидасын) ёгт үг сургаалын багш хамгийг мэдэгч Буяны садан хийгээд Шрибазар дэва тэргүүтний зохиосон олон шастир зэргийг эрхэмд тоолон тэмдэглэж тэр бүхнээс онцлон “олон ном буй боловч тэд бүгдийн сайн номнолын зүрхэн хураасан нь Хутагтын орны ёгт үгийн убадани бүхний зулайн чандмань болсон сургаалын багш Дандины хөллөн зохиосон гурван бүлгийн маш чанарт ёгт үгийн (зохист аялгууны) шастирын толь юм” гэж өгүүлсэн байна. Лувсанпэрэнлэй энэхүү “Зохист аялгууны толийг” Төвөдөд байхдаа судлан суралцсан ба түүнд хийсэн эрдэмтэн мэргэдийн тайлбаруудаас Ван хэлмэрчийн “Голын утгыг тодруулахуй”, Хач банчины “Бие хийгээд чимгийн хүслийг хангагч”, Нартан хэлмэрч Сангашрийн “Уншсанаар тус бүтэхүй” Лувсанжамцын “Бэрхийн тайлбар эгшигтийг баясгах эгшиг дуун”, Цогт Ган хэлмэрчийн “11—111 бүлгийг дэлгэрэнгүй өгүүлэхүй”, Хэлний эрхт Аюулгагч алдаршсаны “Аугаа их тайлбар үл айлгагч арслангийн үндэсний их дууны эгшиг”, Маха бандид Сайн оюут Чандманийн “Утгын чимэг 35-ын үлгэр өгүүлэх” тэргүүтэн ёгт үгсийн үзэг хувь их бага олон байдгийг үзэж байлаа.

	Бас Суба Индрагийн зохиосон “Ёгт үгийн галбарбаасан модон” гэдэг зохиолыг онц хүндэтгэн Энэтхэг, Төвөдийн олон эрдэмтэн мэргэдийн зохиолыг дараалан судалж ирснийг тэмдэглэсэн байна. Тэр бээр ингэж дуун ухаан, яруу найргийн онолыг судлаад зогссонгүй, бас уран зохиолын олон төрөл зүйл ёгт нэр (ил өгүүлэхүй), холбоо найруулга (эвсүүлэн найруулах) зэргийн эрдэм ухаан, нууц увдисыг хамтад суралцан ёгт нэрийн зүйлээс “Их үхэлгүй арслангийн илт өгүүлэхүй шастир үхэлгүйн сан”, түүний тайлбар Саран нэртийн зохиол, Зөөлөн эгшигт Са-бангийн5 “Үгийн сан”, түүний тайлбар (IV Оюунбатын зохиол), Хэлний эрхт Аюулгагч алдаршсаны “Мэргэдийн чихний чимэг”, Цогт Санга лозавагийн “Илт өгүүлэхүй цагаан лянхуан эрих”, Сүр-харва оюуны хааны “Илт өгүүлэхийн шастир”, Гурван учиртын зүрхэн холбоо найруулгын зүйлээс эртний арш Сэржагийн “Язгуурын судар”, түүний үлгэр өгүүлэхүй Жалбалхагийн зохиол тэргүүтэн эд бүгдээс товчлон хураасан шүлэг тодруулагч найман эрдэм, Ринчинжунай шавын найруулга холбоо “Эрдэнэ гарахын орон” зэрэг зохиолыг судалж байжээ. Энэ бүгдээс үзвэл Лувсанпэрэнлэй уран зохиолын онол, яруу найргийн нууц увдисыг ихэд хичээн суралцсан уран зохиолын онолч, зохиолч хүн байсан нь тодорхой бөгөөд энэ нь ч түүний яруу найргийн онолыг үндэс болгож бичсэн жишээ болох “Утгын 35 чимгийн үлгэр өгүүлэхүй6” гэдгийг үзэхэд төвөггүй мэдэгдэж байна. Лувсанпэрэнлэйн зохиосон уран зохиолын онол, яруу найргийн бүтээл туурвил нэлээд олон бөгөөд тэдгээрээс утгын ба дууны чимэг, ёгт үлгэр шүлэглэн зохиосон магтаал шүлэг, шашин ертөнц хоёрын аль нэг ёсонд гажуудахгүйг сургасан захиас шүлэг зэрэг олон байна. Лувсанпэрэнлэй нь өргөмжлөл хүндлэлд үргэлж сэтгэл зовон даруу зантай байхыг биедээ сургаал болгодог байсан учир:

	 

	“Шүтээн бие минь тойны авиртай ч

	Шүүрсэх зовлонт хар хүний үйлтэн.

	Дугарах хэл минь номыг өгүүлэвч 

	Дуурайн дугарах тотины уншлага мэт. 

	Далдуур элдэв мууг үйлдэвч 

	Даяар олон мэдэж таниагүй тул 

	Бурхан богдтой адилтган сүсэглэхэд нь 

	Буруут биедээ гуньж сонжихгүй юун” 

	 

	гэж бичиж байжээ.

	Төрийн ёсыг төвшин байлгах харц ард, ноёд тайж, хатад түшмэд зэрэг хэргэмтэн нарыг эв найрамдалтай сэтгэлдээ баримтлах зарчим сургаалтай байлгахыг хичээн засан сайжруулах шашны зүтгэлтний үзэл санаа бүхий шүлэг зохиол нэлээд бичсэний тод жишээ нь Цагаандар хатан, Бундадар хатан тэргүүтэнд тэдний хүсэлтээр зохиосон “Цагаан болор толь” хэмээх хоёр ёсны сургаал шүлгийг үзэхэд мэдэгдэнэ. Үүнд:

	 

	“Авч огоорохыг хос ёсонд ялгавал

	Ариун Бурханы ба алимад хүний ном буй.

	Анхлаад хүний номд зохицон орох гэвэл

	Аливаа хүнтэй таарах нь түүний үндэс мөн”

	 

	гээд ахмад сайчуудыг дууриан явах хэрэгтэйг анхааруулан:

	 

	“Алс хойдын мөрийг сайтар шинжлэн

	Андахгүй сэрэмж тэсвэр хүлцэнгүй ихтэй

	Алдахгүй хянуур, бат хичээл сайтай

	Ахмад дээд сайны явдлыг шүттүгэй” 

	 

	гэжээ.

	Үүнд ажил бүхэнд анхнаас сэрэмж хянууртайгаар эхлэн орж улмаар тэсвэр хичээлтэй байх ахмадын туршлага ул мөрөөр орж ажиллахыг сургасан ажээ.

	 

	“Муулахад гомдох, магтахад баярлах зэрэг

	Муу дүрийг цаг ямагт тэвч.

	Муудаж хувирдаггүй шижир алтан мэт

	Муугүй сайн чанараар оршин байтугай”

	 

	гэсэн нь хүний зан байр төлөв тогтуухан суурьтай ухаалаг бөгөөд гуйвж урваж шарвахгүй байхыг сургажээ.

	 

	“Өндөрт өшлөн, доордыг доромжлох

	Өөртөө тэнцүүд атаархлыг тэвчин

	Өргөнд тустай сэтгэлийг үүсгэвэл

	Өнө ба эдүгээ хоёрт маш сайн билээ” 

	 

	гэсэн нь өөрийн оршин амьдарч байсан тэр үеийн нийгэм ахуйд хэтэрхий их нэвтэрсэн атаа хорсол, ядуу доордсыг доромжилдог тэр үзэлтнийг цааш олшруулахгүйн тулд нийтэд сургаал болгосон байна.

	 

	“Төдий л аливаа үйлийг үйлдэх гэвч

	Төгс оюутны зөвлөгөөгөөр хийтүгэй.

	Тэр нь бүтвээс дээд сайн болох

	Тэгтэл эс бүтэвч гэм халгүй билээ”.

	 

	Энэ шүлэгт өөрөө дураараа гагцаар санаачилснаар хийхийг хориглон эрхбиш нөхөд ба туршлага ухаан сайтын зөвлөгөөг авч байхыг сургажээ.

	 

	“Хилэнт ба эрэмгий сэтгэл бачуухан

	Хялбархнаа бишрэгч, шинэдээ сониучхан,

	Хойтлог шижим ахар, элдвийг чалчаахан

	Хор мэт тийм явдлыг тэвчтүгэй” 

	 

	гэж сургасан нь уурлаж уцаарлах, зөв бурууг бодохын оронд дураар муйхарлан зүтгэх, эсвэл тэвдүү цагт буюу гомдол хохирол зэргээс сэтгэл бачуудах, олон хүний магтсан зүйлийг сонсмогц хэт бишрэх, бусадтай танилцмагц онцгой гэнэт сайн болсон ч хойно үзэж чадахаа байх, ашиггүй сул яриагаар өдөр өнгөрөөх энэ бүх явдал цөм хор адил гэж үзэж аль болохоор тэвчихийг сургасан байна.

	 

	“Тустай бол хатуу ширүүн үг боловч

	Тусган ухаж хайрын үг болгож ав.

	Тус болохгүй бол магтаал үг боловч

	Үнэн баясгах үг хэмээн бүү тооц” 

	 

	гэсэн нь бусдын хэлсэн үгийг нарийн ажиж өөртөө тусган ялган авч сэтгэлдээ хадгалж явахыг анхааруулсан утгатай ажээ.

	 

	“Гэмээ мэдэх нь тун бэрх тул

	Гэмгүй нөхөд чинь илрүүлэн хэлэхэд

	Гярхай мэргэнээр магадлан мэдээд

	Гэмийг хойшдоо хор адил тэвч” 

	 

	гэсэн нь олны шүүмжийг зөвөөр хүлээн авч биеэ хянаж магадалж алдаагаа зас гэсэн санааг илтгэжээ.

	 

	“Та-бээр бусад иргэн нөхдөө ч

	Таалж хүү шигээ тэгш асарваас

	Тэд цөм таныг эцэг шигээ бодож

	Тэргүүнээ дотночлон хүндлэх болъюу.

	Хорлох хөнөөх дээрэмдэх

	Ховлох зандрах тэргүүтэн

	Хол ойрт ичгүүр жигшүүр болохын

	Хорт сэрэмжгүй явдлаас няцвал зохистой” 

	 

	гэх мэтээр дээр сайд хүн дорд албат иргэдийг хүү шигээ энэрэн харж тэтгэхийн чухлыг өгүүлсэн бол:

	 

	“Энэ мэт ертөнцийн хүний номд

	Эрхэм төдий мэргэживч өнө удахгүй.

	Энэ нас зүүд цахилгаан мэтээр өнгөрнө.

	Эцэс чанад ертөнцөд аюул их

	Хойдын замын хүнс болохооргүй

	Хохь тусгүй үйлээр алгасалгүй

	Үдэш өглөө бүхнээ дээдийн номд

	Үргэлж хичээн шамдах нь зохистой” 

	 

	хэмээн эрдэм номд хичээн суралцахыг уриалж байлаа. Лувсанпэрэнлэйн бүтээлд “Утгын гучин таван чимгийн үлгэр өгүүлэхүй урнаа Эсруагийн хүүгийн баяссан эгшиг” хэмээх зохиол (1670) онцгой байр эзэлнэ. Энэ зохиолд Бурхан багш болон Янжинлхам (урлагийн тэнгэр), Дандин (яруу найргийн онолч) нарыг магтсан шүлэг голлож байдаг. Зохиолоо Дандины “Зохист аялгууны толийн” II бүлэг болох утгын 35 чимгийн доторх ялгал бүрд зохицуулан жишээ шүлэг зохиох аргаар бичсэн бөгөөд нийт 1033 өлмий буюу дөрвөн өлмийг нэг шад, өөрөөр хэлбэл нэг бадаг хэмээн (одоогийн нэрээр) үзвэл даруй 258 бадаг шүлгээс бүрдэл болж байна. Гэхдээ Лувсанпэрэнлэй энэ зохиолдоо зүүлт, нэмэлт тайлбар хийгээгүй учир ямар шүлэг нь Дандины “Зохист аялгууны толийн” чухам аль чимгийн ямар ялгалд тохиохыг тодруулан оноох нь бэрхтэй бөгөөд энэ хувьдаа тусгай судалгаа шаардаж буй бүтээл юм. Иймд бид уул зохиолоос Дандины “Зохист аялгууны толийн” II бүлэг болох утгын 35 чимгийн 18 дугаарт байдаг дотроо найман дүрийн чимэг болон ялгагддаг дүр төгөлдөр чимгийн талаар ямар жишээ шүлэг зохиосныг тодруулан гаргаж үзүүлье.

	1 дүгээр үзүүрхэгийн дүр төгөлдрийн чимгийн жишээ нь:

	 

	“Эрдмээр хязгааргүй баялаг мэргэд

	Эргэлзэх сэжиг даяарыг арилгаад

	Эрдэмтний сайн номлолыг судлахаар

	Эрхэмлэн сонссоноор мишээх нь тодорно” 

	 

	гэсэн үүнд эрдэмтэн хүн ном үзээд утгыг сайтар ойлгон баясаж байгааг гоё үзэсгэлэн үзүүрхэг дүрээр үзүүлжээ.

	2 дугаар. догшин дүр төгөлдрийн чимэгт хийсэн жишээ:

	 

	“Хэрэглэх заалтын дайсныг гэсгээхийн тулд

	Хилэнгийн эрхтэн хялайн харж соёогоо ярзайн

	Хэнхдэгтээ сүртэй аймшигт чанга хүрхрэн

	Хэрчих намнах элдэв мэс барьсан дүрс үзүүлнэ”. 

	 

	Энэ нь Бурхны сургаалыг сахина хэмээн ам авсан догшид нь дайсныг гэсгээх үед харагдах ширүүн дүрийг үзүүлж байгааг харуулжээ.

	3 дугаар. баатрын дүр төгөлдөр чимгийн жишээ:

	 

	“Эрийн чадал хүчээр булаагаагүй

	Эд таваарын баялгаар мэхлээгүй

	Ил бус хулгайлаагүй, сонссоноор баялаг

	Итгэл та даяар мэргэдийн зулайд хээмсэрлэнэ”.

	 

	Энэ шүлэг бол асар их сонсголонт мэргэн эрдэмтэн бол аливаа мэргэдийн дээр хүндлэгдэж байдаг дүрийг үзүүлжээ.

	4 дүгээр. нигүүлсэхүйн дүр төгөлдөр чимгийн жишээ:

	 

	“Дөрвөн тивийг эрхлэн, бага хаадаар хүрээлүүлж

	Дөргүйгээр жаргал бүхнийг баясан эдлэвч

	Алс ертөнцөд гагцаар тэнүүчлэх цагт

	Аяа ухаант хүний нигүүлсэхүйн орон юм”

	 

	Энэ шүлэгт хэмжээгүй эрхт хаан хүн дураараа жарган цэнгэж байвч ядрах үхэх цагт чухам ямар ч арчаагүй болдгийг бусад хүн хараад өрөвдмөөр байхыг дүрслэн харуулжээ.

	5 дугаар. үзэсгэлэн бус үзэмжгүй муухай дүр төгөлдрийн чимгийн жишээ:

	 

	“Идээнд үлэмж хурьцсан зарим яргачин

	Ид зун цагт өт нь арзганасан

	Илжирч өмхөрсөн үнэртэй махыг

	Идэхээр дурлан долоож баясах мэт”. 

	 

	Энэ шүлэгт хэтэрхий муухай авир, жигшмээр үйл явдлаас харуулжээ.

	6 дугаар. инээдмийн дүр төгөлдрийн чимэгт хийсэн жишээ:

	 

	“Агуу их сонссоны баялгаар бардам та

	Асар гүн онол хэлэлцэх цагт өгүүлэх нь мухардан

	Турьгүй чалчихдаа дуугаа өндөрлөдгийг чинь

	Тунгалаг хянуур оюут үзээд инээд алдвай”.

	 

	Энэ шүлэгт өөрийгөө их юм мэдлээ гэж боддог бага эрдэмтэн, гүн онолын мэдлэгээр онол хэлэлцэх үед аргаа барж явдаг тухай инээдэмтэй дүрийг үзүүлжээ.

	7 дугаар. гайхамшгийн дүр төгөлдрийн чимэг үзүүлсэн жишээ:

	 

	“Аливаа эш онолын эрдэм төгс итгэл таны

	Ариун биеэр нүдний баяр баясгалан үүсэн

	Айлдсан зарлигаар оюуны харанхуй арилан

	Асрах сэтгэлээр нь энэрэгдсэн аз хувьтай миний буян гайхамшиг”, 

	 

	Энэ шүлэгт эрдэмтэн багшийн бие, хэл, сэтгэл гурваар тэтгэгдсэн өөрийн аз заяаг өндөрт үнэлэн гайхамшигтайд үзүүлсэн байна.

	8 дугаар. аймшигт дүр төгөлдрийн чимэгт зохиосон жишээ:

	 

	“Хаан Рамана нь Ланка орны эрхнийг

	Хамх дарсан түүхийг нягт сонсвоос

	Зарим муухан хааны омогт цогцос

	Замхрах болоод зүрх нь чичирнэ”.

	 

	Энэ шүлэгт мангаст хатнаа булаагдсан Рамана хаан мангасын ордон Ланка-г хүйс тэмтрэн устган дараад хатнаа авсан тухайн үлгэрээс иш авч сүртэй аймшигтайг үзүүлсэн байна.

	Лувсанпэрэнлэйн шүлэг зохиолд утгын чимгийг ийнхүү хэрэглэсэн зүйлс олон байхын зэрэгцээ бас Дандины “Зохист аялгууны толийн” дууны чимгийг хэрэглэн зохиосон жишээ шүлэг ч нэлээд байдаг юм.

	Энэ бүхнээс үзвэл Халхын Лувсанпэрэнлэй нь яруу найргийн онолч авьяаслаг яруу найрагч болох нь илэрхий байна.

	 

	 

	Дээд монголын Ишбалжир (1704-1788)

	Дээд монголын буюу Хөх нуурын Сүмба хамбо Ишбалжир гэж олонд алдаршсан энэ эрдэмтэн, зохиолч ард Доржжалцаны дөрөв дэх хүү нь юм. Дөрвөн наснаасаа төвөд хэл бичиг заалгаж суралцан, гойд авьяастай гэж нутаг усандаа үнэлэгдэж найман насандаа Төвөдийн Гүмбүмд очиж олон төрлийн намтар, үлгэр домог, уран зохиол уншин судалж Үй Занд очиж гүн ухааныг суралцан хорин гурван настайдаа лэнсрэй7 гавж гэдэг эрдмийн цол хамгаалсан байна. Энэ үед Ишбалжир амьдрал ядуу, байнгын гачигдалд орж байсан боловч эрдэм номын хойноос хичээн шамдаж төвөд хэлний мэдлэгээ гүнзгийрүүлж, санскрит хэл найруулгад суралцан, ланз бичих, суварга бүтээх, бурхан зурах, тэг татах зэргээр олон эрдэм ухаанд мэрийн, анагаах ухааныг судлан Амдод байхдаа монгол эрдэмтэн Агваанжамц гэдэг хүнээр одон орны судлал, зурхайн ухааныг заалгаж байжээ.

	Сүмба хамбо Ишбалжир нь Бурханы шашны сурталд гүнзгий автсан түүний ёс зарчмыг тууштай номлож байсан хүн бөгөөд бүх насаараа Гонлүн болон бас бус олон хийдийн хамбо ламын тушаалд өргөмжлөгдөж байсны гадна, Манжийн эзэн хаанд үнэлэгдэж түүний дэргэд жанаг хамбо гэдэг зэрэг цолд өргөмжлөгдөж явжээ. Гүн ухаан, уран зохиолын онол, Бурханы шашны үзэл суртал, их бага таван ухаанд нэвтэрхий мэргэжсэн учир тэр үеийн эрдэмтэн мэргэдэд их үнэлэгдэж байсан ба Төвөдийн нэрт эрдэмтний нэг Банчин Балдан-Иш богдтой бэрх хэдэн асуудлаар (70 насандаа) ном хаялцаж гайхагдаж байжээ. Гэхдээ Ишбалжир улааны шашны үзэл суртлыг эсэргүүцэгч байсан ба энэ хувьдаа Манжийн эзэн хаантай зөрчилдөж жанаг хамбын эрхээ эвдүүлж да ламын тушаалд хүртэл доошилж явсан тухай намтарт нь өгүүлсэн байна.

	Ишбалжир аливаа эрдэм номыг тодорхой зорилго тавин маш их ул үндэстэй, түүхэн үнэний явцаар судалдаг байсан ба энэ учраас туурвисан зохиол бүтээл нь нарийн нягт, түүхэн үнэнд тулгуурласан баримт нотолгоо, тайлбар зүүлт сайн хийгдсэн байдаг. Түүний бичсэн түгээмэл түүхийн зохиол, Хөх нуурын домог, Гэсэр хааны тухай тэмдэглэл, өөрийн намтар зэрэг нь маш үнэтэй сонирхолтой түүхэн зохиол болсон учир Монголын түүх, уран зохиолын судлалд чухал байр эзэлдэг байна. Энэ талаар өрнө орны эрдэмтэн Чандра Дас, Х. Туччи. Р Стейн, манай эрдэмтэн Ц. Дамдинсүрэн, Ш. Бира, номч гавж Гомбожав нарын судалгаа шинжилгээний ном зохиолд олонтой өгүүлсэн байдаг юм. Ишбалжир янз бүрийн ухааны олон зохиол туурвиж тэдгээрийг өлзийт найман тахилын тоотой адилтгаж найман боть сүмбүм болгосон байна. Түүний бүрэн зохиолыг “Их голуудаас хураасны гарчиг тунгалаг далай дахь хөрөг” хэмээх нэртэй гарчгаас үзвэл:

	 

	1 дүгээр боть нь Чакраварди хааны цэргийн өмөг сэлтийн түрүүнд явах алтан хүрдэн.

	2 дугаар боть нь Маш яруу эгшиг дуу цуурайтсан нар зөв эргэлтэт цагаан лавайн садан.

	3 дугаар боть нь Халуун нарнаас ивээн халхалж сүүдэрлэх шүхэр.

	4 дүгээр боть нь Үл зохилдох талыг ялсан тэмдэг дуазын дагалдах туг.

	5 дугаар боть нь Үл урвах бат хас мэт тэмдэг сайтар сүлжсэн түмэн өлзий.

	6 дугаар боть нь Хамаг эгээрлийг хангах хүү сангийн сайн хумх.

	7 дугаар боть нь Хир үл халдах бөгөөд аятай үнэр анхилсан цагаан лянхуа.

	8 дугаар боть нь Маш үзэсгэлэн зураг дуртмал эрдэнэ алтан загас 

	 

	эдгээр болно.

	Ишбалжирын зохиол туурвил маш баялаг өвтэй бөгөөд тэдгээрт “Энэтхэг, Хятад, Монгол оронд ном үүссэн ёс”, “Хөх нуурын домог”, “Эсруагийн шинэхэн яруу дуун”, “Зарим лам ноёдод хүргэсэн захиа яруу үг”, “Ятга хөгжим, Айлтгал өргөх ёс хоёр ёсыг даллагч ятга”. “Дал мэргэний судар илбийн бошго” зэрэг олон сонин зохиол байдаг юм. Тэр бээр “Захидал хүргэх тэргүүтний сайтар ялгал саруул оюутны баярт хуримын хаалгыг нээгч” гэдэг зохиолдоо аливаа хүмүүст их бага, дээд доорд ялгалгүй харилцаа баригч нь эрхэм билигт захиа бичиг болохыг яруу үгээр тодорхойлон бичээд захиа унших хүний ухаан ойд тохируулан зохиох уран хошин жишээ нэлээдийг зохион бичсэн ажээ. Түүний гадна 73 насандаа зохиосон “Дуун баригчийн тэжээл” хэмээх нэртэй өөрийнхөө намтар зохиолд Дандины яруу найргийн онолын утгын чимгийг уран ёгт үгээр олонтой ашигласан нь нэг ёсондоо хуучин яруу найргийн дурсгалын нэг болж байна. Яруу найргийн урлагийг үлэмж шүтэж, уран сайхан шүлэг олныг бичсэн зохиолын нэг нь "Хөхөөний яруу дуун нэрт гүр дуулал” гэдэг зохиол юм. Энэ зохиолдоо бурангуй муу сэтгэлт, үл бүтэх олиггүй явдалтныг үлгэрээр жишээлэн үзүүлсэн эртний Энэтхэгийн Нагаржунайн зохиол “Ардыг тэжээх рашааны дуслын” утга чанарыг хураангуйлан шүлэглэж, номч нэр зүүсэн лам хувраг хүмүүсийг ёгт үгийн яруу найргаар хурц шүүмжилсэн байна. Бурханы ёсоос гажсан шившигт хувраг дүрстийг шүүмжилж:

	 

	“... Бусдын тус гэж үглээд өөрийгөө бөөцийлнө.

	Бурханы шашин баригч гээд бурангуй санаатай хутгалдуулна.

	Сонин үг чагнаад сонсох номоо орхино.

	Сонссон жаахнаараа омгорхох нь худгийн мэлхий мэт”.

	 

	“... Яст мэлхий шүдээрээ шувууг мэхэлсэн шиг

	Янз дүр шармани боловч хуурамч номч

	Янзалж сэтгэлээ номготгоогүй ч бусдыг хорлогчин

	Ялгуусны номыг эдээр худалдан олзолбой”.

	 

	“... Алтан уулнаас хорт мөрөн урсах адил

	Аргат овтноос зусар зуйлган үүсэхүй”.

	 

	“... Өндөр далайцтай судлах аргаас хагацсан боловч

	Өөртөө хүндлэх сүсэгтэн ба үхэгсдийн эд идээ эдэлнэ” 

	 

	хэмээн “Рашааны дусалд” дурдсан худгийн мэлхий, яст мэлхийн шүд гэх мэт үлгэрийг дурдан өөрийн орчин үеийн бурангуй ахуй байдлыг зүйрлэн сургаал шог зохиол бичсэн ажээ.

	Бас хүний бие үхэж харахад үзэмж төгөлдөр биш мэт боловч үнэн чанартаа эрдэм ном сурах сайн шүтээн болох учир бүх хүч чадал, зориг эрмэлзлээ дайчлан эрдэм мэдлэгийн хойноос зүтгэх нь чухал болохыг олонтой сургаж байжээ. Тэр бээр “Хөхөөний яруу дуун нэрт гүр дуулалдаа”:

	 

	“Ном буяны зүйлд өдөр шөнөгүй зүтгэн

	Ноцсон гал толгой дээр буусан мэт чамд

	Бие хэмээгч гучин зургаан буртгийн тулам гэвч

	Бэртэгчлэн хайрлалгүй эрдмийн төлөө түүнийг талхи” 

	 

	гэх мэтээр сургаал болгон бичиж: 

	 

	“Эрхэм бүтээл нас хоёрыг тэгш болго.

	Элдэв зовлонд тэсэж бүтээлийг туйлд хүргэ” 

	 

	хэмээн уриалсан байна. Энэ зохиолынхоо дотор аглаг газрын нэг уулын дөрвөн улиралд хувьсах үзэгдлийг шүлэглэн бичсэн нь яруу найргийн дүрслэл, санааг илэрхийлсэн арга, уран чимэг, адилтгалыг ашигласан байдал шүлэглэлийн айзам хэмжээ урлалын хувьд гойд чадалтай болжээ. Үүнд жишээ болговол:

	 

	“Итгэл ялгуусны сайшаасан аглаг дахь уулын

	Индэрээс оройд асга хад, арц ногоон чимэгтэй,

	Дундад биеэр нь цагаан будан хөшиг үзэсгэлэн

	Дорд биеэр нь горхи хавцал ба үүд сахигч араатан нь

	Балмад хулгай дээрэмчдээс хааж сэргийлсэн адил буй.

	Баруун, зүүн, өмнө талаар хүрхрэн урссан мөрөнтэй

	Бас захаар тойрон үзэмжит найлзуур цэцэрлэгт

	Бялзуухай болжмор бас бус шувууд донгодон бүжиглэнэ.

	Тэнгэр Хурмаст Асуурь нарын үлгэр ороосон

	Тэнд энд араатан гөрөөс дураараа давхилдсан

	Тэсгэм өвөлд орой нь цагаан чимэгт

	Тэс хөлдүү мөсөн цэцэг үзэсгэлэн үзэсгэлэн дурдсан

	Хавар цаг ногоо соёолж ногоорон ногоорон жигдэрнэ.

	Хамаг шувуу хөхөө яруу яруу донгодно.

	Зунд бороошоод тэнгэр нир нир хүржигнэнэ.

	Зуурын усан баригч хөвөн хөвөн үелзэнэ.

	Захалж доогуур ой мод навсан навсан нахилзана.

	Завсарт цэцгэн цогцос баг багаар солонгорно.

	Намар цаг эмт ургамал үнэр анхилам дэлгэмэл

	Нахиа навч үр жимс ногоо тариа болоод

	Нааш гараа сунгаж буян заяа хайрлах дүртэй

	Найртай дөрвөн улирал мөнх бусын багш болон хувирдаг” 

	 

	гэх мэтээр бичсэн байна.

	Ишбалжир эртний Энэтхэгийн яруу найргийн онолыг бие дааж судалсан хүн бөгөөд Дандины “Зохист аялгууны толийн” ихэнх чимэгт жишээ тайлбар зохион бичсэн нь уран зохиолын онол, яруу найргийн туурвилын чухал нэгэн өв болж уламжилжээ. Энэ талаар түүний туурвисан “Үгсийн чимгийг товчлон хураасан яруу аялгуунд орох хаалга”, “Зохист аялгууны толиос” номносон чимгүүдийн үлгэр өгүүлэхүй (жишээ) одны үзэсгэлэн эрхсэл ба нэрийн ил өгүүлэхүй (ёгт нэр) товч хураангуй чандмань унжлага” хэмээх хоёр чамбай зохиол байна. Үүний эхний зохиолыг 74 насандаа зохиосон бөгөөд “Хэтэрхий эрдмийг эрхшээсэн мэргэд эрдэмтдээс эхлэн төгс хувьт залуу оюутныг хүртэлх бүхний сэтгэлийн батыг булаагч “Зохист аялгууны толиос” энд утгын 35 чимэг, дууны чимэг тойм төдийхөнд бадаг бүрд нь нэг буюу хоёр үлгэрлэхүйг (жишээг) найруулан энэ яруу аялгуунд бишрэн сонирхогч шинэхэн оюутны орох хаалга мэт болгон зохиосон бөлгөө” гэж бичсэн байна. Үүнийг зохиохдоо утгын 35 чимгийн тус бүрийн бэлэг чанарыг цөөн үгээр тодорхойлж тохирох жишээг гарган бичжээ.

	“Зохист аялгууны толиос” номлосон чимгүүдийн үлгэр өгүүлэхүй (жишээ) одны үзэсгэлэн эрхсэл ба нэрийн ил өгүүлэхүй (ёгт нэр) товч хураангуй чандмань унжлага” хэмээх зохиолд зохист аялгууны жишээг зохист аялгууны амь, бие, чимэг гурваар үзүүлж бас яруу найргийн гэм арилгах сэдвийн хамт бүгд дөрвөн зүйлийг гол агуулга болгон өгүүлжээ. Эрт урьдын амаар дамжсан яриа домог, ахуй цагийн өөрийн чанар, есөн дүр, дөрвөн аймаг тэргүүтнийг өгүүлэгдэхүүнд үзүүлснийг зохист аялгууны амийг үзүүлсэн гэх ажээ. Бас зохист аялгууны өгүүлэгдэхүүний аль нэг утгыг үзүүлэгч нэр, үг, үсэг гурвын эзэн чанартын өгүүлэх аялгуу нь хэл бөгөөд үүнд шүлэглэсэн үргэлжилсэн тэр хоёрыг хавсарсан лугаа гурав байгааг зохист аялгууны бие хэмээнэ. Өгүүлэгдэхүүн амьтай өгүүлэхүүний сайхан бие түүнийг үзэсгэлэн бөгөөд яруу сонсголонт болгогч дуун утгын сайн дүр байдал бүтсэн байгаа нь зохист аялгууны чимэг болно гэж тодорхойлжээ. Тэгээд жишээг зохиохдоо Энэтхэгийн Өмнөдийнх ба Дорнодынх гэсэн хоёр чиглэлийн эрдэмтний тус тус ёсны нийт бусын чимгүүдийн жишээ бас тэр хоёр зүгийнхний нийтэд таалдаг чимгүүдийн жишээг утгын чимэг, дууны чимэг далд үгийн чимгээр авч үзүүлжээ. Ингэхдээ утгын чимгийн жишээ нь утга өгүүлэх ёсыг үзэсгэлэнжүүлэх, дууны чимгийн жишээ нь авиа буюу үсгийн байгуулалтыг үзэсгэлэнжүүлэх, далд үгийн чимгийн жишээ нь утгыг ухах бэрх болгон нууж үзэсгэлэнжүүлэх явдал юм гэж бичсэн байна. Үүнээс тус бүр нэг жишээг гаргавал:

	 

	“Итгэл Аюушийн өнгөтэй

	Ижил хэмээн сарын үр

	Ингэж бүү хөөрөлх

	Ижилгүй шүрэн сүмбэр өнгөт юм” 

	 

	хэмээсэн байна, Энэ шүлэг нь утгын чимгийн II дахь гучин хоёр үлгэрлэх чимгийн 9 дүгээрт байдаг сайтар ухахын чимэг болно. Ишбалжир үүнийг тайлбарлахдаа үлгэрийг утгаараа адилтгахдаа омог тэргүүтэн сэтгэхүй байхгүй ч байгаа мэтээр сэтгэж бус бас тийм юм түүнтэй байна хэмээх өгүүлэхүйг сайтар ухах чимгийн чанар хэмээнэ гэжээ.

	 

	“Хурам завсрын үүлээр эвцэлдсэн

	Хурц улаан сүмбэрт тэнцэлдэхүй

	Хуурмаггүй мэдэгчийн эрхт үзэсгэлэн бие

	Хурам дөрөвт санасан төдий мунхаг арилгана” 

	 

	гэсэн нь дууны чимгийн доторх 2 дугаарт байгаа завсардсан хос төгөлдөр чимэг 13 ялгалд хуваагдсаны 3 дугаар чимэг анх ба дөрөвт завсардсан хос төгөлдөр чимгийн жишээ болно. Тэгвэл:

	 

	“Үзэсгэлэн цаст уул хүйтэнд үзэсгэлэн

	Үзэсгэлэн дэлгэр сар нь намарт үзэсгэлэн

	Үзэсгэлэн цагаан лянхуа нь цэцэрлэгт үзэсгэлэн

	Үзэсгэлэн эгшигт нь хотолд үзэсгэлэн” 

	 

	гэсэн нь өлмий (шад) бүрийн эх адагт байгаа завсардсан хос төгөлдөр дууны чимгийн жишээ болно.

	 

	“Далайн нүдийг үзүүрээр тойруулан

	Усны сангийн анхныхаар урьд нь чимэн

	Сарны эрдэм дөрөв дэхийн тэргүүнээр

	Дагалдуулсан нь жаргалын сан” 

	 

	гэсэн энэ бадаг шүлэг бол далд үгсийн чимгийн жишээ юм. Үүний далай усны сан, сар гэсэн үгс нь санскрит хэлний гийгүүлэгч үсгийг ангилан хуваасан аймаглалын дэс дугаарыг заасан тооны ёгт нэр (ил өгүүлэхүй) бөгөөд нүд, сарны анхныхаар, дөрөвдөхийн тэргүүн гэсэн үгс санскрит үсгийн аймаглалын доторх дэс дугаарыг заасан тооны нэр юм. Үүнд: нүд-гэдэг нь хоёр, эрдэм-гэдэг нь гурав гэсэн утгатай гэх мэт болно. Энэ бадаг шүлэгт үсгийн тоо төдийг ил зохиож бодит утгыг далдлан нуусан учир далд үгсийн чимэг болж байна.

	Энэ мэтээр “Зохист аялгууны толийн” гурван бүлэгт дурдсан чимгүүдийн ерөнхий ялгалд жишээ зохион товч тайлбар бичсэн Ишбалжирын энэ бүтээл монгол хэлэнд урьд өмнө орчуулагдаагүй бөгөөд зөвхөн төвөд хэлээр байгаа нь ёстой нууцлагдсан мэт ажээ. Одоо цааш монгол хэлэнд хөрвүүлэх, анхны төвөд эхтэй харьцуулан нийтлүүлж, монгол- энэтхэгийн уран зохиол судлагч дэлхий дахины эрдэмтэн судлагч, сонирхогч оюутан сэхээтний хүртээл болгох нь чухал байна.

	 

	 

	Цахрын Лувсанчүлтэм (1740-1810)

	Нэрт эрдэмтэн, зохиолч, орчуулагч Цахар гэвш Лувсанчүлтэм 1740 онд Цахрын Хөвөөт цагаан хошууны нутаг Сайхан нуурын хөвөөнд ард Цэгэнжалын гэрт төржээ. Долоон настайдаа авга ахаараа монгол бичиг заалган суралцсаны гадна, төвөд бичигт суралцан их удалгүй төвөд хэлнээс зохиол бүтээл орчуулах оролдлого хийж байжээ. Улмаар Долоон нуурт очиж түүх шастир сонирхон судлах болсон ба хорин гурван насандаа шашны гүн ухааныг судалж судар дандрын номд мэргэжиж, нэр алдар нь алдаршин дуурьсах болжээ. Лувсанчүлтэм үлэмж оролдлоготой, идэвх санаачилга гарган, түүнийгээ хэрэгжүүлдэг, их хөдөлмөрч хүн байсан ба ийм ч учраас 28 насандаа эрдэмтэн Ажаагийн бүрэн зохиол хоёр ботийг хэвд сийлүүлэх санаачилга гарган 38 насандаа өөрийн хийдийн уншлагын заримыг монгол хэлээр уншуулах ажлыг удирдаж байсан зэрэг нь үндэсний хэл бичигт хүмүүсийг сургах оролдлогын давшилт илрэл болсон байна. Бас Цагаан уулын сүмд харчуулыг монгол ном уншлагын хуралд суулгаж, бичиг үсгийн боловсролыг эрхэмлэн төвөдийн Гунгаажалцаны “Субашид” хэмээх сургаалын алдарт зохиол, яруу найргийн цоморлогийг тайлбарын хамтаар уран сайхан шүлэглэж орчуулсан нь гайхагдан тэмдэглэгдэж байжээ.

	XIII зууны эцэс XIV зууны эхээр “Субашидыг” хэлмэрч Соном-Гара монголчилж, хэвлүүлсэн юм. Цаашдаа бусад орчуулагчид “Субашидыг” олонтоо хөрвүүлсэн бөгөөд энэ зохиол Монголд өргөн дэлгэрчээ. Хамгийн нэртэй орчуулгын нэг нь Цахар гэвшийн орчуулга юм. “Субашидын” орчуулгад түүний хийж, 1779 онд барлуулсан тайлбар сонирхолтой байна. Түүнд аман зохиолын гаралтай 50 өгүүллэг багтжээ.

	Цахар гэвш хэрхэн орчуулж, юуг өөрчилж, юу нэмж вэ гэдгийг тодорхой шиг авч үзье. “Субашидын” 321-р бадгийг жишээ болгож үзүүлбэл:

	 

	321. 

	“Их төрөлхийтөн нь

	Инээд наадам жаргал хийгээд

	Идээнээ тачаалыг тэвчмүй.

	Тачааж шунасны уршгаар

	Мангасын Бод грогс Ланка

	Хаан нь алагдав хэмээмүй”8.

	 

	Энэ бадгийг Цахар гэвшийн орчуулсан нь:

	 

	“Олонд ах болсон их хүн, дэмий алиа наадам ба

	Огт амар суух хийгээд идээ унданд нэн үл шунатугай.

	Олз хүсэлд нэн их шунасан гэмээр

	Урьд мангасын нэгэн хаан, Ланкад алагдсан үлгэр мэт”.

	 

	Энэ харьцуулгаас үзэхэд Цахар гэвш орчуулгадаа “Огт амар суухыг буруушаажээ”. Энэ бол Сажа бандидын зохиолд байхгүй сэдэв юм. Уул буруушаалтыг аливаа идэвхтэй үйл ажиллагааг сайшаан урамшуулсан хэрэг гэж тайлбарлаж болно. Энэ бол хөдөлбөргүй бурхны номлолтой огт таардаггүй зүйл билээ. Сажа бандидын тачаалыг буруушаасан хэсгийг Цахар гэвш “Олз хүсэлд нэн их шунахыг” тэвчих болгон өгүүлжээ. Энэ нь эх зохиол дахь хатуужил даяаны өнгө аясыг ертөнцийн ёс суртахууны хэмжээнд хүртэл шууд бууруулж байна. Тийнхүү эх зохиолдоо хатуужлын ёсыг уриалж байсан бадаг нь монгол орчуулгадаа үйл ажиллагаа, дурлалыг буруушаасан зүйлгүй төрийн ёс суртахууны номлол болон хувирчээ. Мөн энэ бадаг нь Цахар гэвшийн хувьд Энэтхэгийн алдарт тууль “Рамаянын” товч агуулгатай монгол уншигчдыг танилцуулах ая далим болжээ. Энд ч гэсэн Цахар гэвш өөрийнхөөрөө зорьж, тэр өчүүхэн өгүүллэгт хүртэл олон зүйлийг нэмж, өөрчилж монгол уншигчдад ойлгомжтой болгосон байна.

	Мөн Цахар гэвш “Панчатантрын” өгүүллэгийн цоморлогийг эртний Энэтхэгийн мэргэн Нагаржунайн “Рашааны дусал” хэмээх бүтээлийн тайлбар болгон зохиожээ. Тус цоморлогт “Панчатантраас” 34 өгүүллэг оржээ. Тэд бүгд их бага ямар нэгэн хэмжээгээр монголжиж. зарим нь тухайн үеийн монгол орны түүхэн тодорхой нөхцөл байдалд идээшин зохицсон байна. Олонх өгүүллэгийг нь тохирох сэдвийн дагуу зохиогдсон бие даасан бүтээлүүд юм гэж зүй ёсоор нэрлэж болно. Жишээ нь: Нэг өгүүллэгт нэгэн муур багшийн санваарыг чанд сахигчийн дүрээр хууран ятгаж бүх хулганаар өөрийгөө хүрээлүүлээд улмаар тэднийг нэг нэгээр нь цувуулж идсэн байдаг. Энэ өгүүллэгийг Цахар гэвш доорх маягаар өөрчлөн боловсруулжээ. Үүнд: муур зальтай тойны дүрээр гарчээ. Харин хулганууд бол жирийн сүжигтнүүд болох нь мэдэгдэж байна. Энд зохиогч шашныг шунахай зорилгодоо ашигладаг байсан дээд давхаргын лам нарыг илэрхий шүүмжилжээ.

	Ийнхүү энэтхэгийн хоёр гайхамшигт утга зохиолын дурсгал “Панчатантра”, “Рамаяна” хоёртой монгол уншигчдыг танилцуулсан нь Цахар гэвшийн гавьяа болно. Энэ бүх үйл ажлын дүнд Лувсанчүлтэмийн нэр алдар олонд их алдаршиж нөлөө бүхий эрдэмтэн болох нь тодроход Ноён цорж, гавж Шэйрав зэрэг шар хар феодалууд түүнийг доройтуулахыг хичээн элдэв ятгалга явуулан, хараал хийх зэргээр хавчин гадуурхаж, бурхан сахиусны өмнө донгодон уншлага хийж байсан боловч Лувсанчүлтэм түүний хариуд сургаалын шүлэг зохиож, номлон сэнхрүүлэх аргаар тэмцэж байжээ. Тэр бээр зохиол бичих, орчуулах зэргээр эрдэм оюун, авьяас билгээ хөгжүүлж 40-өөд насандаа Нагаржунайн “Ардыг тэжээх рашааны дусал” ба түүний тайлбарыг монголд хөрвүүлэн Ганжуурын доторх зарим сударт мартлагын тэмдэг зохиол туурвиж Ролбийдоржийн намтрыг орчуулан 1801 онд “Тус жаргаланг ашид дэлгэрүүлэгч” нэртэй сүм байгуулж сүмбүмийн хэвийг хадгалах, номыг хэвд сийлэх дарханы газар болгон соёлын өвийг эрхэмлэх их ажлыг үүсгэж байсан ба түүх домгийн чанартай хураангуй тэмдэглэл зохиол бичиж сургаал зохиолыг яруу найраг болон үргэлжилсэн үгээр найруулан бичиж байлаа. Үүний гадна, Лувсанчүлтэм олон зохиол бичиж туурвисан бөгөөд тэдгээрээс “Бөө зэргийг шүтэж үл болохуй”, “Дулдуйн утгын жишээ”, “Төвөд үсгийн орох ёсон ба тийн ялгал”, “Долоон залуу охины тууж” “Ачит эцэг эхийн ачийн хариу шүлэг”, “Ойрд хаадын түүх” зэрэг уран зохиол, түүхийн холбогдолтой зохиолууд нь ихээхэн сонирхолтой юм. Түүний бүтээл туурвилаас уран зохиолын онол, дурсгалд хамаарагдах томоохон бүтээл нь “Сайн амгалан бүхэн гарахын орон” нэртэй зохиол бөгөөд үүнийг 47 насандаа зохиож 69 насандаа төвөд хэлэнд хөрвүүлсэн байна. Лувсанчүлтэм нь монгол, төвөд хоёр хэлнээс аль алинд нь буулгадаг гарамгай орчуулагч, сайн зохиолч төдийгүй бас зурхай (одон орны судлал), анагаах ухааны талаар өндөр мэдлэгтэй эрдэмтэн байсан бөгөөд зурхайн ухааныг хялбар ойлгох ном зохиож, рашаан ус таних шинж тэмдгийг тодорхойлж, зарим өвчнийг эмнэх эм найруулж, эм барьж байжээ. Бас төвөд хэл зүйн зохиол бичиж Энэтхэгийн Дандины “Зохист аялгууны толийн” утгын 35 чимэгт ойлгомж сайтай товч тайлбар, дууны чимэгт шинэ жишээ бүхий бүтээл туурвижээ. Энэ мэт олон талын эрдэм билэг төгссөн хүн байсан учир өөрийн үедээ гайхагдаж байсан бөгөөд нэг баримтыг хэлэхэд Шидтэний эрхт цахар гэвш эрдэнэ гэж магтагдаж байжээ9. Тэр бээр мэдлэг эрдмээр сайрхдаггүй даруу, нэр алдарт дурладаггүй их энгийн хүн байсан ба Ноён цорж хэргэм, гавж аграмба цол өргөхөд хүлээж аваагүй байна. Эрдэмтэн зохиолч, гарамгай орчуулагч Лувсанчүлтэм 71 насандаа цагаан морин жил (1810) бие барсан боловч түүний бүтээл туурвил нь манай соёлын түүх, уран зохиолын өв уламжлалд хүндтэй байр эзэлдэг ажээ. Лувсанчүлтэмийн уран бүтээл нь голлож хүн ардад тус болох зорилгод чиглэсэн бөгөөд тухайн үеийн том лам нарын элдэв хуурмаг муу арга залийг явцгүйд үзэж тэдгээрийг ухаалаг байдлаар биеэ авч явахад ятган сэнхрүүлэх, засамжлан сайжруулах зорилгод үйлчилж байжээ. Тэр, нэргүй нэгэн сургаал зохиолдоо:

	 

	“Үнэхээр идээ ундаа алиныг ч хийж үл болох савыг

	Үзэмжтэй сайхан боловч савд тоолох хэрэггүй.

	Үнэхээр эрдэм алиныг ч сурч үл болох тойдыг

	Үзэмжтэй сайхан боловч тойнд тоолох хэрэггүй” 

	 

	гэж бичсэн байна. Бас зурхайч гүрэмч хүмүүс бусдын мэнгэ, суудал засах зэргээр айл хэсүүчлэн явдгийг үнэн чанартаа үл зохих явдал болохыг шүүмжлэн үзүүлж:

	 

	“Хэзээд үйл үрийг бодож тоолох хэрэгтэй буй заа.

	Хэрэггүй мэнгэ суудал тоолох юуны хэрэг.

	Хэзээд туст үйлийг үйлдэх хэрэгтэй буй заа.

	Хэн ч болов хорт үйлийг үйлдэх хэрэг юун бэ?” 

	 

	гэжээ.

	Цаашилбал, Бурханы сургаалыг баримтлагч гэж өөрийгөө нэрлэгсдийн шалиг самуун явдлыг илчилж:

	 

	“Ахиад шар шувуу ха ха хэмээх нь муу ёр бус

	Аливаа гэлэн, гэцэл эр эм гэртэн чуулж

	Алиалан элдэв зүйл нүгэлт үгсийг өгүүлэлдэн

	Асар ихээр ха ха хи хи хэмээн инээлдэх нь чухам муу ёр.

	 

	Үүр цайхад үүдэн дэх нохой улих нь муу ёр бус.

	Үүр цайхад тойн хүн согтоод уйлах нь чухам муу ёр.

	Үдэш эр тахиа хашхирах нь муу ёр бус.

	Үдэш тойн хүн согтоод хашхирах нь чухам муу ёр” 

	 

	гэж бичжээ.

	Цахар гэвш Лувсанчүлтэм мөнхүү сургаал зохиолын зарим шүлгээ Дандины “Зохист аялгууны толийн” дууны чимгийг чадамгай хэрэглэн зохиосон нь үзэгдэх бөгөөд ийм шүлэг нь ихэвчлэн шог, шүүмжлэлийн чиглэлтэй байдаг юм. Үүнд:

	 

	“Муу өвс модны утаа гашуун

	Муу чанарт хүний үг гашуун

	Муу тойн банди нарын явдал гашуун

	Муу гантай зуны нар гашуун” 

	 

	гэсэн энэ шүлэг бол дууны чимгийн нэгдүгээр дэх хос төгөлдөр чимгийн жишээ бөгөөд гэхдээ хос төгөлдөр чимгийн үйлдэх хялбар шадын (бадгийн) тэргүүнд байгаа хос төгөлдөр чимгийн “б”-гийн 10 дугаарт дурдсан дөрвөн өлмийн (шадын) эхэнд байгаа завсардсан хос төгөлдөр чимгээр зохиогджээ.

	Догшин сүр бадруулан чөтгөр зэргийг бус, харин гэмгүй амьтныг хөөдөг гүрэмч нарын явдлыг илчилж:

	 

	“Хөөж одогтун! одогтун! одоохон одогтун! хэмээн

	Хүн бус бүдинээг юуны тулд хөөнөм?

	Хөөж энэ ертөнцөөс үлдвээс л

	Хүн бус тэд бүдинээ аль орноо одох вэ?

	Маш дээд ариун ертөнцийн ордонд

	Магад чи ч хүргэж үл чадах бөгөөд

	Муу бүдинээ тэд өөрөө ч одон үл чадъюу.

	Магад тиймийн тул чухам хөөлтэй нисваанисаа хөөгтүн

	Маш хөөж үл болох хөөрхий амьтныг бүү үлдэгтүн” 

	 

	гэх зэргээр шоглон бичсэн нь гэмгүй амьтныг биш, харин гэмтэнтэй тэмцэж түүнийг хөө! хэмээн сургасанд оршино.

	Тэр бээр бас “Гал тэнгэрийг тахих зан үйл баясгалан гарахын орон” хэмээх зохиолыг монгол хэлээр зохиосон бөгөөд үүнийхээ шүлгийг үйлдэх хялбар хос төгөлдөр чимгийг ашиглан зохиожээ. Ер нь энэхүү хос төгөлдөр чимэг нь манай монгол шүлэгт маш өргөн хэрэглэгддэг нийтлэг арга юм. Үүнийг тодотгож уул зохиолоос хэдэн жишээ үзүүлбэл:

	 

	“Цогт жавхлан хотол төгссөн биет

	Цогт яруу эгшиг хотол төгссөн зарлигт

	Цогт асар нигүүлсэх хотол төгссөн сэтгэлт

	Цогт гал тэнгэр нөхөд сэлтэд мөргөмүй” 

	 

	гэсэн энэхүү шүлэгт үйлдэхүй хялбар ба үйлдэхүй бэрх хос төгөлдөр чимгүүдийг хавсран хэрэглэжээ. Дөрвөн өлмийн (шадын) эхэнд байх завсардсан хос төгөлдөр чимэг хэрэглэн бичсэн жишээ нь:

	 

	“Улам дээшид бадрах цог заль

	Улам өрнөн дэлгэрэх сүр сүлд

	Улам элбэг болон арвидах мал идээ

	Улам сайжрахын хишгүүдийг ирүүлэн соёрх

	Хамаг хэргийг дөрвөл үгүй бүтээх сайн чадал

	Хамаг утгыг эндүүрэлгүй мэдэх мэргэн ухаан

	Хамаг үйлсийг зүдрэлгүй бүтээх чийрэг бие

	Хамаг зохист хишгүүдийг ирүүлэн соёрх!

	Хотолд дуурьсах сайн алдар нэр

	Хотолд хүндлэгдэх өндөр их зэрэг

	Хотолд сайшаагдах үнэн зөв үйлс

	Хотол хишиг хутгийг ирүүлэн соёрх!” 

	 

	гэх зэргээр бичсэн байна.

	Үйлдэх бэрх завсардсан хос төгөлдөр чимгийг өлмийн (шадын) эцэст хэрэглэсэн жишээ нь:

	 

	“Илт эдлэхүйеэ зохист шүр сувд тэргүүтний хишиг

	Ямагт хүн бүхэнд хэрэгтэй элдэв эрдэнэ сайн хишиг

	Ялангуяа алт мөнгө хийгээд зоос тэргүүтний хишиг

	Ялгуут эрдэнэсийн хишгүүдийг хотол төгсгөн соёрх!

	Аль зүгт явавч санаснаар бүтэх замын өлзий

	Аль орноо суувч хүссэнээр бүтэх нутгийн өлзий

	Аль хэргийг үйлдэвч зорьсноор бүтэх үйлсийн өлзий

	Аливаа өлзийт хишгүүдийг надад өгөн соёрх!” 

	 

	гэх мэт болно.

	Лувсанчүлтэмийн уран бүтээлийн нэг онцлог тал бол бусдыг дуурайж, мэдлэгээ гайхуулахын тулд яруу найргийн ёгт үгс буюу бусдад үл ойлгогдох далд утгаар бичихийг хичээдэггүй, харин аль болохоор хүмүүст амар хялбар ойлгогдох энгийн үгээр ердийн байдлаар бичихийг хичээдэг явдал юм. Үүний тод жишээ нь, “Лувсандагвын намтар10” хэмээх томхон зохиолын тахил төгсгөл, завсрын шүлэгтээ үлгэрлэх болон дүрслэх чимгийг хялбарчилсан аргаар ашиглаж бичсэн явдал юм.

	 

	“Үлэмж халууны цагт луу хүнгэрсэн хур орж сэрүүцүүлэх ба

	Үзэсгэлэн залуус цэцгийн эрих зүүсэн мэт дэлхийд цэцгээр мяраалах ба

	Үзэмжтэй залуу тогосууд зохист наадан бүжгийг үзүүлэх эдгээрийг

	Үтэл ертөнцийн ард үнэхээр сонин болгон магтдаг буй заа.

	Эрдэмт мэргэдийн сэтгэлийн батыг үнэхээр булаагч

	Эрхэм дээдсийн гайхамшиг зохиол намтрыг өгүүлэх үг нь

	Эдлэн чадагч сайн хувьтнаа чихний рашаан мэт маш сайхан бөгөөд

	Эгүнийг (үүнийг) дуурьсахуйд мэргэдийн сэтгэл үнэхээр баясах болно” 

	 

	гэх мэтээр бичсэн нь үлгэрлэх чимгээс ёгт нэр үл хэрэглэн энгийн үгийг эвтэйхэн оруулж найруулсны тодорхой жишээ мөн. Энэ бүгдээс үзэхэд Лувсанчүлтэмийн уран бүтээл, орчуулгын үйл ажиллагаа нь манай уран зохиолын түүхэнд биеэ даасан томоохон үзэгдэл болсон байна.

	 

	 

	Алшаа нутгийн Дандар (1759-1842)

	Дандар лхаарамба Алшаа хошууны нутагт 1759 онд төржээ. Төрсөн нутгийнхаа нэрээр Алшаа Дандар хэмээн алдаршсан байна. Бага идэр наснаасаа монгол, төвөд хэл бичгийг шамдан суралцаж улмаар Төвөдийн Лхас, Гүмбүм зэрэг хийдэд шавилан сууж Бурханы шашны гүн ухаан, дуун ухаан (хэлний шинжлэл), яруу найраг (уран зохиол) зэргийг судалсан ажээ. Түүний зэрэгцээ санскрит хэл судалж, завсар барилдуулах (найруулах) талаар мэдлэг сайтай байсан нь зохиол туурвилаас нь мэдэгдэж байна. Дандар бол хэлний шинжлэлтэн, уран зохиолын онолч, яруу найрагч хүн юм. Түүний зохиол бүтээл нь төвөд хэлээр хоёр боть байдаг бөгөөд түүнийг Гүмбүмд модон бараар хэвлэжээ. Үүний товчоо “Мэргэний эрхт Алшаа Дандар лхаарамбын бүрэн ботийн гарчиг” гэдэг номд түүний зохиосон 40 орчим зохиолын нэр байдаг юм. Тэдгээр нь голдуу хэлний шинжлэл, уран зохиолын бүтээлүүд бөгөөд гол шинж нь ертөнцийн эгэл амьдралын агуулга бүхий уран зохиол, шастир, тайлбарууд, сургаал, захидал тэргүүтнээс бүрдэж байгаа нь тэр үеийн ихэнх бичгийн мэргэдийн туурвиж байсан мэрэг, төлөг. гүрэм, засал, элдэв зан үйлийн хуурмаг номлолоос эрс ялгавартай ажээ. Бурханы шашны гүн ухаан болон бусад ухааны холбогдолтой цөөн тооны зохиол бичсэн боловч тэдгээрт хүний оюун ухааны нягт, гүн, хурц тод тусгах чадвар, номын бэлэг чанарыг зөв тогтоон, зөвөөр ашиглах сургаалт санааг тусгасан байна.

	Алшаа Дандарын бүтээл нь хэл шинжлэл, уран зохиолын нягт холбоонд салшгүй сүлжилдсэн байдалтай юм. Түүний бичсэн “Монгол үсгийн ёсныг сайтар номлосон хэлний чимэг хэмээгдэх оршвой” гэдэг зохиол нь монгол хэлний судлалд чухал байр эзэлдэг бөгөөд төгсгөлд нь бичсэн:

	 

	“Анх бичиг сурах арга-дор

	Ард бүхний тус санаж

	Адаг муу би-бээр бичвэй” 

	 

	гэсэн нь гол санаагаа илтгэжээ. Тэр бээр “Үгсийн хязгаарыг шинжлэн ариун бус хурыг угаах цэвэр ус” гэдэг зохиолдоо урьд хэвлэгдсэн (барлагдсан) зарим номын утга буруудах алдааг шүүн гаргаж, зөв утгын тодорхой толь хийсэн бол “Ариутгасан үсэг энхрийлэн хураасан эндүүрлийг тэвчих сайн номлол үүрийн эхний туяа” гэдэг зохиолдоо төвөд үгийг зөв бичих асуудлыг тавихын зэрэгцээ бүлгүүдийн завсар хооронд “Зохист аялгууны толийн” утгын ба дууны чимгийг ашиглан шүлэг бичсэн нь их сонирхолтой байна. 

	Энэ номдоо:

	 

	“Зарим хүний ухаан саруул боловч

	Чанадын эрдмийг сүүдэрлэж гэмтэнд харагдуулна.

	Алган дээр тавьсан зул саруул боловч

	Гарын алгыг сүүдэрлэж хар харагдуулна” 

	 

	гэсэн нь утга харьцуулан бичих чимгийг хэрэглэсний жишээ болно. Тэр бээр “Үгсийн номлол мэргэдийн амны чимэг” гэдэг зохиолдоо хэлний боловсролын ач холбогдлыг ихэд өргөж тавьсан бөгөөд энэ санаагаа гаргаж өгүүлсэн завсрын шүлэгтээ:

	 

	“Олонтоо сонсовч номноход мэргэжээгүй бол

	Эмээ барчихсан мэргэн сайн эмч мэт.

	Тэмцэхэд мэргэн ч туурвих ёсыг мэдэхгүй бол

	Зуун хэлтэн болж өгүүлэвч хэлгий балай мөн.

	Туурвихдаа сайн боловч гараар бичих муу бол

	Хүчит их баатар боловч мухар гарт мөн.

	Туурвих үг үсэг хэл зүйн ёсоор бус бол

	Маш эрдэмтэн гэвч сонжуурлагдах тул сэрэмжил.

	Үсэг алдаагүй ч яруу хэллэг төгөлдөр бус бол

	Үзэсгэлэн эхнэр чармай нүцгэн гүйсэн мэт.

	Ёгт үг шинэ хуучин дохиогоор эс чимбээс

	Бүдүүлэг хар үг холилдох тул мэргэд орхих зохист,

	Тиймийн тул бага ухааны орнуудыг

	Судлах хэрэггүй хэмээн эс орхин

	Бүгдийг нягтлан судалбаас

	Даруйд мэргэдийн суудлын тэргүүнийг эрхэлнэ” 

	 

	гэж бичжээ. Ялангуяа нас сүүдэр 80 хүрсэн үедээ бичсэн “Сарны гэрэл” хэмээх төвөд монгол дохионы бичиг нь манай хуучин хэл шинжлэлд чухал нэгэн дурсгал болдог юм.

	Алшаа Дандарын уран зохиолын онол ба яруу найргийн талаар туурвисан бүтээл зохиол манай хуучин уран зохиолын судлалын өвд тэмдэглэлтэй бөгөөд үүнийг нарийвчлан судлах явдал бидний нэг зорилт болж байна. Урьдчилсан судалгаагаар үзэхэд Дандар 50 настай байхдаа “Зохист аялгууны толийг” суралцахаар зориглон Гүмбүм хийдэд очиж ажлаа эхэлсэн бөгөөд улмаар “Эгшигтийг баясгах эгшиг дуу” хэмээх зохиолыг үндэс болгон “Зохист аялгууны толийг” судалж анхны туршлага зохиол бичсэн байна. Нутагтаа эргэж ирсний дараа эртний Энэтхэгийн их онолч Дандины “Зохист аялгууны толийн” үндэс, тайлбарыг шинжлэн зохиож бусад мэргэдийн зохиосон үндэс тайлбартай жишин шүүж, 71 насандаа (1829 он) гүйцээсэн нь “Зохист аялгууны толийн гурван бүлгийн жишээг өгүүлэх Саруул оюутны хүзүүний чимэг үзэсгэлэн сувдан эрих” гэдэг нэртэй зохиол юм. Энэ зохиолдоо Зохист аялгууны толийн анхдугаар бүлэгт багтсан нийт бусын чимэг жишээ өгүүлэхүй, үүнд дээр эрт үеийн Энэтхэгийн уран зохиолын онол болсон Дорнодынхон Өмнөдийнхөн тус тусын ёсны ялгааг үзүүлсэн ба зохих жишээ өгүүлэхүйг зохион бичсэн байна. Бас II бүлэгт заасан утгын чимэг 35-ыг тус бүрээр жишээ авч тодорхой ойлгомжтой бичжээ. Мөн гуравдугаар бүлэгт дурдсан дууны чимгийн жишээг гаргаад үүний хамт хос төгөлдөр чимгийн шүлэг зохион унших жишээг харуулсан “Самандабадрын хүрдийг” зохиосон байна. Үүний зэрэгцээ Дандар “Зохист аялгууны толийн” II бүлгийн адилтган гийгүүлэх дууны үүднээс “Адистидыг урих яруу эгшгийн цэнгэл” нэртэй зохиолыг 1830 онд зохиосон байна. Үүндээ Лондол Агваанлувсанг Дандины “Зохист аялгууны толийн” 11 бүлгийн үлгэрлэх чимэгт багтах адилтган тодруулах дууны 66 зүйл, Агваандагвын зохиосон нэг тайлбараас нөхөгдсөн II зүйлийн хамт бүгд 77 зүйлд тохируулан 77 бадаг шүлгээр магтсан байна.

	Бас Зохист аялгууны толийн үлгэрлэх чимгийг ашиглан магтсан “Магтаал эрдмийн далайд цутган орох сүүн мөрөн” гэдэг тайлбар зохиол, Гэндэндүвийн зохиосон “Дар эхийн магтаал мэргэдийн зулайн чимэг” гэдэг зохиолд хийсэн “Дар эхийн магтаал мэргэдийн зулайн чимгийн тийн номнол мэргэдийн орой дахь эрдэнэ шигтгэсэн чимэг хэмээх” тайлбар зохиолыг туурвисан байна. 77 насандаа бичсэн энэхүү тайлбар зохиолдоо Алшаа Дандар уул эх магтаал шүлэгт “Зохист аялгууны толийн” ямар чимгийг хаана нь хэрхэн хэрэглэснийг тодорхойлж бүх шүлгийг дэс дараалан тайлбарласан нь уран зохиолын онолын чанартай бүтээл болжээ. Уран зохиолын онол судалгааны эдгээр зохиолын зэрэгцээ “Зохист аялгууны толийн” утгын болон дууны янз бүрийн чимгүүдийг ашиглан “Магтаал үг цэцгэн эрхсэн чимэг” гэдэг нэртэй яруу найргийн зохиол туурвисан байна. Түүндээ:

	 

	“Сонссоны туйлд хүрч сонссоны хэргийг бүтээсэн

	Бүтээсний утга бүгдийг бүтээснээр ханахгүй

	Самадийн туйлд хүрч Самадийн зөн билгийг олсон

	Тэр учир хотлоор тэрчлэн сайшаах зохистой” 

	 

	гэх мэтээр шадын эхэн дундад байх завсардсан хос төгөлдөр чимэг болгон өөр өөр утгатай дөрвөн өөр үгийг тус бүр хошоод давтан бичжээ. Цааш нь багшаа магтаж:

	 

	“Үзмэгц баясгалан төрүүлдэг

	Үүрд шадарлавч сүсэглүүлдэг

	Үргэлж аживч гэм нь үгүй

	Үнэн тэнцэшгүй ялгаа нь энэ.

	Хоёрдоход байдаггүй ёс тул

	Хонхор дагах урсгал шиг

	Хоногийн зургаан цагаараа

	Хойноос чинь даганам сэтгэл минь.

	Байшингийн нүхээр туссан

	Бага шиг нарны гэрэл ч

	Балар харанхуйг арилгаад

	Байдаг сайн мууг тодотгох мэт.

	Бие хэл сэтгэлийн эрхтнээр

	Биширч таны хөлийг шүтэн

	Бас чадагчийн үзэл өрнөхөд

	Баясах сэтгэлт нэг үүнийг эдлүүлэв.

	Улсууд Лхадан равжамба гэдэг

	Ухааныг өгүүлэх хэлний эрхт

	Уламжит богдын үзлийн хярыг

	Урьдаа барьсан язгуурт нэгэн бичвэй” 

	 

	гэжээ.

	Энд анхааран тэмдэглэх нэг зүйл бол хуучны бичгийн мэргэдийн их хэрэглэдэг нэрээ нуун далдлах ёсыг дагаж нэрээ нуун далдалж бичсэн явдал юм. Үүнд: Уг магтаал үг шүлгийн төгсгөлд байгаа найман мөрт зохиол өөрийнхөө нэр бүтэх үгийн хойно урьд завсар зэрэгт үг барилдуулан утга тохируулж уран шүлэг болгох хэлбэрээр нэрээ багтаан бичсэн ажээ. Төгсгөлийн найман мөр шүлгийн нэгдүгээр мөрөнд байгаа хэл... эрхт, гуравдугаар мөрт байгаа-үзэл... өрнөх; зургаадугаар мөрт байгаа-хэлний эрхт; долоодугаар мөрт байгаа-үзлийн хяр зэрэг үгсийг түүн авбал эдгээр нь -хэлний эрхт үзэл өрнөх, хэлний эрхт үзлийн хяр гэсэн хоёр өөр утгатай ойролцоо үгтэй хоёр өгүүлбэр болж байна. Үүнийг эвлүүлэн нийлүүлбэл төвөдөөр Агваандандар гэдэг үг болно. Энэ Агваандандар гэдэг нь Алшаа Дандарын төвөд нэр ажээ.

	 

	 

	Халхын Жамъянгарав (1861-1917)

	Ханчин хамбо Жамъянгарав хуучин Сайн ноён ханы аймгийн Даян Жалбуу засаг хошуу, одоогийн Архангай аймгийн Чулуут сумын нутагт ард Сүрэнхорын гэрт төржээ (1861). Багын гойд сэргэлэн ухаалаг хүү байсан учир монгол төвөд хэл бичгийг нутгийн хүмүүсээр заалгаж суралцан элдэв ухааны судар шастир уншин судалж 13 насандаа эмийн бага гурван үндсийг үзээд 18 насандаа VIII Жавзандамба нарт зориулан магтаал шүлгээ төвөд хэлээр зохион бичжээ. Улмаар хичээл идэвх, оролдлого санаачилгаа сурч судлах их хэрэгт нэг сэтгэл барьж чиглүүлэн 20 насандаа шашны гүн ухааныг, 24 настайдаа дуун ухааныг тус тус судалж гоц мэргэн хэмээн алдаршсан ба од гаригийг судлах зурхайн ухаан, өвчин эмгэгийг устгах анагаах ухаанд шамдаж, санскрит хэл бичгийг бие даан суралцсан байна. Үүний зэрэгцээгээр дандарсын талаар мэргэжиж, ёгын нарийн увдисыг эзэмшиж, өөрийн хийдийн цамын дэг, баг, өмсгөл зүүлтийн хэлбэр маяг, хөгжим бүжгийн нарийн журам дэглэмийг нягтлан боловсронгуй болгож, урлах бүтээх ажилд эмэгтэйчүүдийг оролцуулан идэвхийг сэргээх сайн үйлсийг удирдан зохиож байсан байна. Тэр бээр 1890-ээд оны үед Эрдэнэ зуу, Төвөдийн Гүмбүм зэрэг газар орноор явж сурлага боловсролоо гүнзгийрүүлж байсны гадна, 40 эргэм насан дээрээ шашны тоолол “Галт болор толь” нэртэй зохиол бичиж түүндээ түүхт олон хүмүүсийн төрсөн, нас барсан он, цол зэргийг тодруулан гаргаж шүүн нягталсан ажээ. Тэр бээр монгол, төвөд хэлийг тэгш мэддэг их боловсролтой байсан учир монгол хэлээр байсан “Очироор огтлогчийн тус эрдмийг номлосон судар” “Банзрагчийн хэвийн тэмдэг” зэрэг зохиолыг төвөд хэлнээ орчуулжээ. Бас номын хэв сийлүүлэх, суварга бүтээх, бүжиг дэглэх, ховор ном судар эрэн сурвалжилж хадгалах, хийдийн номын санг баяжуулах зэрэг олон талын бүтээлч ажлыг өрнүүлж байсан учир нутаг усандаа ихэд хүндлэгдэж байжээ. Жамъянгарав төвөд хэлээр янз бүрийн ухааны олон зохиол бичсэн нь 14 ботид хүрдэг ажээ. Бидэнд түүний зохиол бүтээлээс эртний Энэтхэгийн Дандины “Зохист аялгууны толь” хэмээх яруу найргийн онолын номд хийсэн тайлбар үлэмж сонирхолтой юм. Энэ нь “Зохист аялгууны толийн үндэс тайлбарын ерийн утгыг сайтар агуулсан Эсруагийн дуун эгшиг” хэмээх нэртэй 560 гаруй хуудастай том бүтээл юм. Угтаа энэ зохиол бол монгол эрдэмтдийн хуучин цагт уран зохиолын онолоор судалгаа хийж байсны баримт, Дандины “Зохист аялгууны тольд” төвөдөөр хийсэн монгол хүний сүүлчийн, хамгийн том тайлбар болж буйгаараа манай уран зохиолын онолын судалгааны үнэт өв болж байна. Энэ зохиол бүлэг, зүйлчилсэн ангиллын хувьд бусад монгол хүний хийсэн тайлбартай төсөөтэй боловч арга зүй, зохиомжийн хувьд ялгавартай ба гол онцлог нь чойрын (онолын) ухааны дагуу дагсал хаялцах ухаан, учир шалтгааны ухаанд (логик) тулгуурлан зохиосонд оршино. Нөгөө талаар энэ зохиолд Монголын төр, хаадын олон үйл явдлаас товч сэдэв авч уран зохиолын чимгийн жишээг зохион, бусад монгол хүний хийсэн тайлбарыг бодвол зүйлчилсэн чимэг бүрийн бэлэг чанарыг тогтоох жишээ, түүнд холбогдох тайлбарыг тодруулан гаргах нэмэлт тайлбар зохиож, урьдын мэргэдийн хийсэн тайлбарын санал зөрөх. алдаа мадгийг шүүмжлэн гаргасан нь нягт нямбай бүтээл болсон байна. Хэдийгээр энэ зохиол цэвэр уран зохиолын онолд холбогдолтой боловч завсрын жишээ болгосон яруу найргийн олон жишээг шүлэглэн бичиж оруулснаар мөн чанартаа бас яруу найргийн дурсгал болж байна. Жамъянгарав энэ зохиолдоо уран зохиолын онолын ямар асуудлыг яаж тусган өгүүлж вэ? гэдгийг толилуулахын тулд нэг жишээ гарган өгүүлье. Эл зохиолын эхэнд тахил өгүүлэхүй хэмээх шүлгийг их яруу найргийн шинж бүрдүүлэн бичсэний дотор 72 өлмий (шад) 18 бадаг шүлэг байна. Түүний 2 дугаар бадагт Дандиныг магтсан чанарын шүлэг байгааг энд утгачлан хөрвүүлбэл:

	 

	1. Мөргөе, та тэнгэрийн охины адист завжны рашаанд шүршигдсэн тэнгэрийн галбарбаасан мод

	2. Модны галыг утаат даваа үртэмдгээр илчлэхүй омгийн хуягийг тайлсан яруу үгийн дэлбээ сайныг

	3. Сайн найрлагат хэлээр сайтар дэлгэрүүлсэн багш Дандин хэмээх яруу алдар сансрын оройд хөдлөхүй

	4. Хөдлөхүй ба үл хөдлөхүйн гуа цог нэгнээ хурсан яруу хэлний барагдашгүй санд танаа юунд биширнэм 

	 

	хэмээн олон үетэй өлмийн эх адгийг холбон дууны чимгийн 1-дүгээрийн 3 дугаарт дурдсан хос төгөлдөр чимгийн а-д толгой сүүл барилдуулсан (түрүүчийн шадын сүүл, дараах шадын толгой ижил үсэг орсон) хос төгөлдөр чимгийг бичсэн байна. Энэ чимгийг хэрэглэн 72 өлмийтэй шүлэг бичсэний гадаад хэлбэр нь эхлээд 29 үетэй өлмийнүүдээс үеийн тоо буурсаар 9 үетэй болгон бичсэний дараа үеийн тоог нэмж өргөсөөр сүүлийн хэдэн өлмийг бас 29 үетэй болгон зохиож уг шүлгийг төгсгөсөн байна. Иймэрхүү янз бүрийн үетэй ёгт нэр олонтой яруу үгээр бичигдсэн олон хөлтэй зохиол шүлгийг их яруу найргийн аймагт багтаан тоолдог байжээ.

	Нөгөө талаар уг “Зохист аялгууны тольд” Энэтхэгийн эрдэмтдийн хийсэн тайлбаруудыг нарийвчлан судалж түүний үндэснээ төвөд хүмүүсийн ба монгол хүмүүсийн хийсэн тайлбаруудыг шүүн үзсэн тул маш нарийн чимхлүүр бүтээлд тооцогддог байна. Үүнд нэг жишээг гаргавал эртний Энэтхэгийн онолч нар өмнөдийнхөн, дорнодынхон хоёр чиглэлийн хүмүүс нийт бус чимгийн талаар 3 дугаарт байдаг тэгш чанарын эрдмийн тухай тайлбарласныг үзвэл: Дорнодынхны бадгийн дөрвөн өлмийд дан зөөлөн найруулга нь зохисгүй хэмээсэн тэр бол буруу атгаг хэмээн мэдтүгэй. Өмнөдийнхний таалдаг тэгшийн эрдэмт найруулга нь дан хатуут шүлэг байхгүй хэмээдэг ч бас буруу атгаг хэмээн тольдтугай гэх зэргээр бичсэн олон шүүмж үг энд тэндгүй бий. Дандины “Зохист аялгууны толийн” утгын 35 чимгийн 11 дүгээрт байдаг гайхамшиг тансаг чимгийн дөрөвдөгчийн бэлэг чанарыг тодорхойлохдоо аливаа юм, түүний бие цогцсын үлэмж хэтэрхий үзэсгэлэн сайхныг маш гайхамшигтай өгүүлэх нь гайхамшиг тансаг чимгийн бэлэг чанар мөн гээд үүнийгээ баталж маргалдах жишээ гаргаж өгүүлсэн нь нэлээд сонин болжээ. Үүнд маргагч нэг хүн:

	 

	“Бахархах сайхан биетэй чиний

	Баймгай өссөн хоёр хөх нь

	Баруун зүүн гарын чинь хооронд

	Багтах завсар зай олдохгүй 

	 

	гэвэл гайхамшиг тансгийн чимэг мөн. Эрхэм дээдээр дүрслэн үзүүлэхийн үүднээс бодит амьдралаас өсгөн давруулж үлэмж их сүр үзэсгэлэн оруулан өгүүлсэн болно” гэвэл нөгөө маргагч хүн:

	 

	“Бахархах сайхан биетэй чиний

	Баймгай өссөн хоёр хөх нь

	Багтах завсар зайгүй боловч

	Багтаж гарын хооронд байгаа нь гайхамшиг 

	 

	гэвэл өмнөхөөс илүү сонстох бөгөөд багтах зай олдомгүй тийм өсгөлүүн хөх, хоёр гарын дундах цээжний бага зайд багтсаныг гайхан дүрсэлснээр энэ бол ёстой гайхамшиг тансаг чимэг болно” мэт нэмэлт жишээ олныг баяжуулан зохиосон байна. Жамъянгаравын энэхүү номд уран зохиол, яруу найргийн онолын ийм сонин тайлбарууд олон байгаагийн дотор утгын 35 чимгийн 22 дугаар чимэг буюу аугаа ихийн чимгийн бэлэг чанар, ялгал, жишээг тайлбарласан хэсэг чухал байр эзэлнэ. Энэ тайлбар бол Жамъянгаравын уран зохиолын онолын мэдлэг хир гүнзгий ямар өндөр хэмжээнд байсныг тодотгох энгийн баримт болно. Үүнд: Нэг жишээ өгүүлбэл: Аугаа чимгийн бэлэг чанарыг Дандины “Зохист аялгууны толийн” монгол орчуулгад:

	 

	"Дээрэнхүйг нь дарахын тулд

	Түүний хөлд мөргөснөөр

	Өөрт туслахын тулд баясгагч

	Лууны дууныг дуурьсахуй болбай. 

	 

	Мөнхүү их тэнсэлгүй сэтгэл ба учрал аль түүнийг аугаа их чимэг хэмээн мэргэд өгүүлмүй” гэжээ. “Үүний жишээ нь:

	 

	“Эрдэнийн туурганаа туссан

	Зуун дүрс өнгөөр хүрээлүүлсэн

	Ланкагийн эрхт түүнийг ямагт

	Аняжаны хөвгүүн бэрхсээр танимуй”11 

	 

	хэмээх шүлэг бөгөөд эдгээр нь сэтгэлийн их чанар, учралын их чанар хоёрын жишээ ажээ. Энэ шүлгийн утга санаа далд их хураангуй, угтаа эртний Энэтхэгийн “Арван тэрэгт хааны хүү Ланка мангасыг дарсан тухай” домгоос эх авч зохиосон байна. Үүнийг Жамьянгарав тайлбарласан нь: “22 дугаар аугаа ихийн чимэг нь бэлэг чанар, жишээ, утгыг хураасан лугаа гурав болно. Анх бэлэг чанар нь утгын 35 чимгийн аль нэгэн мөн бөгөөд санаа, доривоо хоёрыг аль болох маш уужим тэнцэшгүй сайшааснаар сайтар ялгагдсаны язгуурт орших яруу өгүүлэхүй, энэ нь аугаа их чимгийн бэлэг чанар юм хэмээн мэргэд өгүүлжээ. Хоёрдугаарт хоёр зүйл ялгахаас санаа агуу их нь: Агуу ихийн чимэг аль нэг болох бөгөөд санааны эн тэнцэшгүйг магтсан байна. Доривоо агуу их нь: Агуу ихийн чимэг болох бөгөөд доривооны эн тэнцэшгүйг сайшаасан байна” хэмээжээ.

	Жамъянгарав уран зохиолын онолын өндөр сэтгэлгээтэй онолч эрдэмтэн төдийгүй бас яруу найрагч хүн юм. Тэр бээр яруу найргийн онолыг хөгжүүлсэн бүтээлд бас яруу найргийн туурвил жишээг олноор бичсэн нь дээр өгүүлснийг батална. Ийм жишээний тоонд түүний бичсэн завсар үеийн шүлгүүд орно. Үүнд нэг жишээ өгүүлбэл:

	 

	“Эрхэн мэргэний оройд хүрсэн багш Дандин

	Энэтхэг төвөдийн яруу аялгууг нэг зэрэг номносноос

	Эдүгээ төвөд монгол хэлээр өөрөө зохион үзүүлсэн энэ минь

	Энэтхэг гол зохиол холбоо найрлагыг сүйдлэн товрог болгох бус уу?

	Аль таны амнаас зөвлөх гэрэл гялбах төдийгөөр

	Аргагүй миний оюуны гүнд цэцэг баярлан дэлгэрчээ.

	Огторгуйд үүлэн цогцос тулцалдсан төдийд

	Отго өдөт тогос их сонирхон бүжиглэж нааддагийг бод.

	Огоот бүрэн утгын чимэг саран хот мандал нь

	Оюуны минь наадах баярын уулын оройд хөөрөх цагт

	Үгсийн утга сэтгэлийн тэрэг ихдэн дэлгэрснээр

	Ерийн утга наадах баярын учралд эрхгүйеэ хүрнэ.

	Толь шастирын яруу үгс дуу төгс

	Үгс эрхсэл үнэр анхилан утга сайхан зуун амтат

	Үзэх сонсох хүрцэгдэхүүн нийлсэн сэтгэл булаам энэ

	Үнэн хүсэлт саруул оюутай дундач нарт бэлэг болгомуу.

	Гүнээс гүн тааллын утга тайлал үг дуртсан

	Гүнээс гүн анхааран авахын зүрхэн утгыг үзүүлсэн

	Яруугаас яруу хост тийн агуулахыг одоо сацрахуй

	Яруугаас яруу үгсийн үнээг саахыг хүсэгчид сонсоно уу

	Жигдээс жигд үгийн их үзмэрийг бас

	Дахин дахин нутлан буулгасан анхааран авалт нь

	Шинээс шинэхэн шинэдийн сар мэт нэн нарийн тул

	Ариунаас ариун цугларагч нар сэрэмж сонортойгоор хэрэглэнэ үү”

	гэжээ.

	 

	 

	Их хүрээний Агваантүвдэн

	Халхын их хүрээний Вангай аймгийн харьяат эрдэмтэй, зохиолч равжамба Агваантүвдэн нь XVIII зууны сүүлч XIX зууны эхээр амьдарч байсан юм. Агваантүвдэн нь эрдэм номын мөр багаасаа хөөж алжаалыг умартан сурч судлахын төлөө тэмцэн зүтгэж явсны үр дүнд уран зохиолын онол, яруу найргийн туурвилд дадлагажин мэргэжсэн хүн юм. Тэр бээр долоон насандаа увш сахил хүртэж, 17 насандаа их хүрээний уран зохиолч Агваанхайдаваас завсрын тойн хэмээх санваар авч 30 насандаа Төвөдийн таван мэргэдээс аяга тахимлаг12 гэдэг санваар хүртжээ. Агваантүвдэн эрдэм мэдлэгийг эрхэмд үзэж байсан учир алс хол Төвөд орноор явж, их эрдэмтдээс асуун лавлаж сурсаар олон ухааны эрдэмд суралцсан нэрт эрдэмтэн болсон бөгөөд энэ тухайгаа тодорхойлж “Бандид дүрст нэг эгэл, зохиол ном хүртсэний тэмдэглэл бичиг рашааны сайхан урсгал” гэдэг зохиолдоо:

	 

	“Гуйлгын эд шиг хураасан

	Гуйж хүртсэн увдисаа

	Гуд мартахаас айсандаа

	Гутрал дурдлыг сэргээхээр холбов. 

	 

	Хүний бие олж эрдэнэт дээдэстэй золгон уулзах нь маш чухаг олдох бэрх гэдгийг сэтгэлдээ хоногшуулан бодов” хэмээн бичжээ. Агваантүвдэн олон тооны ном зохиол туурвисан хүн бөгөөд тэдгээр нь түүхэн холбогдолтой уран зохиол, намтар зохиол, уран зохиолын онолын холбогдолтой тайлбар зохиол зэрэг олон төрөл зүйлд хуваагдана. Үүнд намтар түүхийн холбогдолтой “Өндөр гэгээн Занабазарын намтар” (1839). “Балжирлхүндэвийн намтар” (1863), “Лувсансамбуугийн намтар” (80 насандаа бичив) зэрэг олон буй. Уран зохиолын талаар түүний туурвисан зохиолуудаас “Их Чойр Брайбун хийдийн магтаалыг товч өгүүлсэн сонин гайхамшиг зөгийн дуу эгшиг”, “Дарь эхийн магтаал утгын 35 чимгийн үүднээс шүлэглэн магтсан буян хишиг шинэ хуримыг удирдагч хаврын элчийн эгшиг дуу”, “Зонхавын магтаал гайхамшигт гандирсны эгшигт дуун”, “Жавзандамбын эрдмээс туурвин магтсан хоолойн хэнгэргийг дэлдсэн өчүүхэн дуун”, “Бодичаръяаватараг зохиосон Энэтхэгийн бандид Шантидэвагийн магтаал” зэрэг нь монголын хуучин уран зохиолын чухал өв дурсгал болж байна. Тэр бээр бас уран зохиолын онолын холбогдолтой Дандины “Зохист аялгууны тольд” тайлбар бичсэн Халхын эрдэмтдийн нэг юм. Энэ хувьд “Зохист аялгууны толийн тогтоосны тэмдэглэл дурдлын тусгал” гэдэг зохиолыг онцлон үзвэл зохино. Үүнийхээ оршилд их таван ухаанд суралцахын ач тус ялангуяа дууны ухаанд ялгагдаж байгаа бага таван ухааны ач холбогдлыг өгүүлээд эртний Энэтхэгийн онолч Дандин, түүний “Зохист аялгууны толийн” товчийг хураан бичсэн байна. Уг тайлбарыг зохиохдоо Төвөдийн нэрт эрдэмтдээс хийсэн нэлээд олон тайлбарыг шүүн үзсэн ажээ. Үүнд Лувсанжамцын “Эгшигтийг баясгах эгшиг дуу”. Нартан Сангашрийн “Уншсанаар тус бүтэхүй”, Ринбунбагийн “Үл айх арслангийн үндэсний хүрхрэлийн эгшиг”, Мипамгэлэгнамбаржалбилхагийн “Тайлбар хавсаргасан Дандины тааллын чимэг” зэрэг болно. Агваантүвдэн энэ зохиолдоо Дандины “Зохист аялгууны толийн” гурван үндсэн сэдвийг багтаан тайлбарласан бөгөөд оршлын хамт 374 хуудас бүхий том бүтээл юм.

	Тайлбарыг үргэлжилсэн үгээр бичиж олон сонин домгоос иш авч чимгүүдийн бэлэг чанарыг тодорхойлж, зохих жишээг санскрит эх судраас төвөдөөр галиглан шигтгэсэн нь сонирхолтой болжээ. Энд Дандины “Зохист аялгууны толийн” чимгүүдэд хийсэн Агваантүвдэний тайлбараас заримыг эш татан үзүүлье. Үүнд: Утгын 35 чимгийн 16 дугаарт байгаа зэрэг дарааллын чимэг, үүний бэлэг чанар нь нотлох утгыг урьд нь үзүүлж, дэс дараа нь ямар байвал зохих тэр ёсоор нотлогч тоо болон дэс дарааг үл хутган зохиосон яруу аялгуу мөн. Эсвэл өгүүлэхийг хүссэний утгыг урьдаар үзүүлсний дараалал ёсоор тэдгээртэй барилдах зохистын утгуудыг сүүлд нь дараалан цувуулж байгуулсан яруу аялгуу бол зэрэг дараалалтын чимгийн бэлэг чанар мөн. Үүнийг дараалан тоолсон буюу тоолох мэтийн чимэг хэмээх ч бөлгөө. Жишээлбэл: Эхнэр чиний усанд орж угаал хийж байхад чиний инээмсэглэх мишээлт, уудам нүд. нүүрийн үзэсгэлэн гурав нь гүмүда, удвал, бадма гурваар хураагдсан нь магад юм гэх мэт бөлгөө. Тэр мэт эс хураагдваас тэр гуравт тийм сайхан үзэсгэлэн байхгүй хэмээн үзүүлэхийг хүссэн болно. Энэ мэт үлгэрт гурвын дарааллаар үлгэр гурвыг дэс дараагаар үл хутган найруулсан учир дэс дараат буюу зэрэг дарааллын чимэг болно хэмээх зэргээр бичжээ.

	Хорин зургаадугаар адилтган найруулахын чимэг: Нэр буюу зүйлийн үүднээс магтах, муулах алин нэгний байдлаар зарим юм үзэгдлийг адил биш боловч адил болгон үзүүлсэн яруу аялгуу нь адилтган найруулах чимгийн бэлэг чанар мөн. Үүнд ялгавал хоёр янз байхаас

	а) Магтаж адилтган найруулах нь: эрлэг, муу биет, усны тэнгэр, Хурмаст хаан чи ч “ертөнцийг тэтгэгч” хэмээхийн нэр дуу бол бусад вешд хандаж орохгүй гэдгийг бардан баримтлах гэх мэт бөлгөө. Дөрвөн зүгийн ертөнцийг тэтгэгч үлэмж хэтэрхий дөрөв ба хүний хаан нарыг ертөнцийг тэтгэх хувиас нь адилтган найруулсан учир магтаж адилтган найруулах чимэг болой.

	б) Муулж адилтган найруулах чимэг нь: эхнэр лүгээ нөхөцсөний жаргал, цахилгааны наадам, үүлний хурсан зохиолтууд өөрийн чанар хөдөлгөөнөөр хоёр дахь агшнаа үл оршино гэх мэт бөлгөө. Тэр гурвыг хөдлөхүйгээр адилтган найруулсны далдад залуу эхнэрийн жаргал нь цахилгаан, үүл хоёртой адилхан охор агшин зуурын үеэс илүүгүйд хэн тачаанам хэмээн муулснаар муушаах утгаар адилтган найруулах чимэг болой гэж бичжээ.

	27 дугаар дахь харшлагчийн чимгийн 3 дугаарт буй нэг суурийн олон ном (юм)-ын харш нь: бэлхүүс нарийн, аарцаг бүдүүн, уруул улаан, нүд хар, хүй хонхор, хөх товгор эхнэрийн биеэр хүсэлт хэн эс дарагдана гэх мэт бөлгөө. Суурь гагц эхнэрт буй үзэсгэлэн олон юм зүйл харилцан харшийг хамруулж, нэгнээ нөхцөлдүүлэн үзүүлснээр гагц суурийн олон ном (юм)-ын харш чимэг болой, Үүнд нарийн бүдүүн тэргүүтэн биеийн хувисын эд харилцан харшийг хамт нөхцөлдүүлэн үзүүлсэн тул эд харш чимэг болно хэмээн номносон ч бас буй болой гэх зэргээр бичсэн юм.

	Дууны чимгийн дотроос гагц нэг жишээг авч үзүүлбээс: Дөрвөн шадын дунд ба адагт байх завсардсан ба эс завсардсан чимэг нь дөрвөн шадын (өлмийн) дунд ба адагт ма на ма на хэмээсэн хос төгөлдөр гагц дүрстээр завсардсан ба эс завсардсан буй болой гэх зэргээр бичжээ. Ер нь энэ зохиолдоо оршил, “Зохист аялгууны толийн” дотроос туурвихын үүдийг нээх, туурвихын голын утга туурвисны үр гэх сэдэвт багтсан вед ухааны үүсэл домог зохист аялгууны толь хэмээсэн нэрийн утга учир, зохиолчид үг найруулах, хэрэглэх үгийг шилж авах хэрэг, яруу үгийн ач тус, зохист аялгууны бие чимэг, зохист аялгууны гэм арилгах гэх мэт үндсэн дэд салбар сэдвээр багтааж бичсэн нь их чухал юм. Бас тэдгээр дотроо шүлэг, үргэлжилсэн, хавсарсан гэх ба холбон найруулах талаар нэг хөлт, хоёр хөлт, гурав, дөрөв, тав, зургаан хөлтийн жишээ, аман яриа, түүх, хууль домог өмнөдийнхөн, дорнодынхон хоёр ёсны найруулга нийт бусын чимэг 10 ба тэдний нийтийн чимэг болох утгын 35 чимэг, дууны олон чимгүүд, далд үгийн чимэг, зохист аялгууны гэм ба тэр гэмийг арилгах тухай нэлээд аятайхан дэлгэр бичиж үзүүлсэн юм.

	Үүний гадна, Агваантүвдэн нь дээр өгүүлсэн Лувсанжамц Ринбунба, Мипамлха нарын зохиосон Дандины “Зохист аялгууны тольд” хийсэн тайлбаруудаас нэлээд хэдэн жишээг түүвэрлэн авч төрөл зүйл тус бүрээр зэрэгцүүлж үзүүлсэн, чимэг тус бүрийн бэлэг чанар, ялгалыг хураасан санамж тэмдэглэл болох “Зохист аялгууны толийн бие чимгийн бэлэг чанар, ялгал, жишээг дурдсан тэмдэглэл хэмээх оршвой” гэсэн нэртэй бас нэг зохиол бичсэн байна. Энэ зохиол бол дээр дурдсан гурван хүний бичсэн “Зохист аялгууны толийн” тайлбарыг судлахад хялбар болгохыг зорьсон уран зохиолын онолын тайлбар шинжтэй шинжилгээний зохиол юм. Энэ зохиолын эн тэргүүнээ Янжмааг (урлагийн тэнгэр) магтаад өөрийгөө өргөн энэрч байхыг хүсэн гуйж байгаагаа 4 мөр, нэг бадаг шүлэгт гаргажээ. Үүний дараа уг зохиолд юуг өгүүлэх гэсэн санааг илчлэн гурван үндсэн сэдвийг дурдсан юм. Үүнд:

	“Зохист аялгууны толиос” үзүүлсэн зохист аялгууны бие хийгээд чимгийн бэлэг чанар, үлгэр өгүүлэхүйг (жишээ) өчүүхэн зохиоход:

	Нэг. Зохист аялгууны бие.

	Хоёр. Зохист аялгууны чимэг.

	Гурав. Зохист аялгууны гэмийг арилгах эдгээр юм.

	Туурвигч бээр өгүүлэх хүслээр хотол өдүүлэгдсэн утгат өгүүлэгдэхүүн алин болох нэгийг зохист аялгууны гол (шастир) лугаа үл харшсан өгүүлэхүүн үгсийн эрхсэл болгон эвсүүлсэн (холбосон) тэр бол зохист аялгууны биеийн бэлэг чанар мөн. Түүнд гурав ялгагдана.

	1. Шүлэг,

	2. Үргэлжилсэн,

	3. Хавсарсан буй

	Дөрвөн хөл (шад, өлмий)-өөр тасран, дөрвөн хөл чуулсан цугларсны эрхсэлт тэр бол зохист аялгууны ёсны шүлгийн (үелэн тасалсаны) бэлэг чанар мөн... гэх мэтээр нааш нь Дандины “Зохист аялгууны толийн” дотор дурдагдсан гол гол ялгал чимгүүдийн бэлэг чанарыг өөрийн үгээр зохион бичсэн байна. Утгын гучин таван чимгийн 11 дүгээрт байдаг хэтэрхий болсны чимгийн бэлэг чанар ялгалыг бичсэний жишээг үзүүлбэл: Зарим нэг бодитыг дээд болгон өгүүлэх хүслийн санаагаар, ертөнц дахинаа алдаршсаны заагаас давуулан их цуутны үүднээс өгүүлсэн яруу аялгуу тэр бол хэтэрхий болсны чимгийн бэлгэ чанар мөн. Энэ нь: ялангуйт хэтэрхий, сэжиг, магад ба сонин гайхамшгийг өгүүлэх хэтэрхий болсон дөрөв буй хэмээн бичжээ.

	Агваантүвдэн энэ зохиолдоо зохист аялгууны бие болох гурван зүйлийн дотроос үелэн тасалсан шүлэгт жишээ авсан нь өөрөө шинээр зохиосон бус Лувсанжамцын “Эгшигтийг баясгах эгшиг дуун” хэмээх зохиолоос эш авч хэвээр нь бичсэн байна. Дандины “Зохист аялгууны толийн” хоёрдугаар бүлэгт гардаг зохист аялгууны чимэг дотроос нийт бусын чимэгт авсан жишээ нь, Лувсанжамц, Минамлха, Ринбунба нарын зохиолд хэрэглэн авсан жишээнээс зэрэгцүүлэн харьцуулах замаар дорнодынхон ба өмнөдийнхөн хоёрын харилцан үл нийлэх тааллын дагуу тус бүрийн зохист аялгууны найруулгын эрдэм тэргүүтэн 10 эрдмийн жишээг хэрэглэжээ. Харин өмнөдийнхөн дорнодынхны нийтийн таалдаг чимэг болсон утгын чимэг гэх мэт эдгээр чимгүүдийн дотроос утгын 35 чимгийн бэлэг чанарыг ялгалын хамт бичсэнээс биш жишээ хэмээх үлгэрт өгүүлэхийг орхижээ. Ийм учир утгын чимгийг товчхон үзүүлсэн юм гэж болно. Мөн энэ аймагт багтах эгшиг тэргүүтнийг магадалсан үйлдэхүй бэрх чимгийн жишээг Содномзэмо гэдэг хүний зохиолоос авсан ба нийтийн чимгийн гуравдугаарт байдаг далд үгийн чимгийн жишээг ч өмнөх тайлбаруудаас авч зохицуулсан байна. Бас зохист аялгууны гэм арилгах талаар зохион тайлбарлаж шилдэг сонгомол яруу найрагт цээрлэвэл зохих жишээг авч арван гэмээр нь жишээтэй үзүүлсэн байна. Агваантүвдэн нь уран зохиолын онолч, яруу найргийн увдис нууцыг судалсан эрдэмтний хамт яруу найргийн онолыг уран бүтээлдээ чадамгай хэрэглэж чаддаг уран бүтээлч хүн байжээ. Энэ нь түүний бичсэн “Дарь эхийг зохист аялгууны утгын 35 чимгийн үүднээс магтсан магтаал, буян хишигт шинэ баярын хурим удирдагч хаврын элчийн дуун эгшиг” гэдэг зохиолдоо Дарь эхийг магтсан олон сайхан чимэг хэрэглэсэн шүлгийг үзэхэд аяндаа тодорно. Гэхдээ Дарь эх гэдэг нэрийн дор ерийн гуа эмэгтэйг дүрсэлсэн байна. Үүнд:

	 

	“Харж ханашгүй гоо үзэсгэлэн амарлингуй бие

	Хальж мянган гэрэл бадарсан маргад уул мэт үзэсгэлэн

	Тосорхуу урт зөөлөн шанхан цомтой нь

	Тод хөхөмдөг нил өнгийн үүл бүрхсэн мэт” 

	 

	гэх мэтээр үлгэр маргад эрдэнэ уул, үлгэрт Дарь эхийн бие хоёрыг тус тусад ялган адилтгаж үлгэрийн чимгээр адилтгаж бичсэн бол

	 

	Нүүр царай дэлгэрсэн мянган дэлбээ мишээхүйеэ

	Нигүүлсэх хос мэлмий зохистой үзэсгэлэн

	Нимгэн уруул сараа цэцгэн хясаанаас

	Нягт жигд найлзуур сувд эрих жагссан мэт 

	 

	гэх мэтээр үлгэр

	Дарь эхийн нүүр царай үлгэрт цэцэг хоёрыг тус тусад ялгалгүй дүрсэлж дүрст чимгийг ашиглан бичсэн байна. Цаашилбал:

	 

	“Үзэсгэлэн юм аа! Үр төгс цагийн огторгуйд

	Үзэгдэх голди одыг дурдан дуурайж

	Арван зургаан нас цог хангасан чиний биед

	Ариун үлшгүй тэнгэрийн чимэг эрих юм” 

	 

	хэмээн Дарь эхийн чимэг эрих тэргүүтэн бусад дүрслэлийн нийгүүлэгч чимгийг ашиглан дүрсэлж

	 

	“Цувиралгүй жаргал өгөх бондгор хөх ба

	Цуутай төрсөн хувцас чимгээр та үзэсгэлэн

	Зун цагт тунгалаг цэнхэр энэ охин бас

	Зузаан үүл, зурваслах цахилгаан, зурайх солонго юм” 

	 

	гэж Дарь хийн чимэг засал тэргүүтнийг зуны огторгуйн шинжээр дамжуулан дүрсэлж өөр утга зохиомол чимэг хэрэглэн бичсэн зэрэг нь зохиолчийн магтаал шүлэг бичдэг их авьяас чадварыг илтгэн өгч байна.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	За № 045

	 

	Шинжлэх Ухааны Академийн Хэвлэх Үйлдвэрт хэвлэв.

	Улаанбаатар хот. Нэгдсэн үндэстний гудамж 19.

	
Заметки

		[←1]
	 Энэ ажлыг БНМАУ-ын ШУА-ийн Хэл зохиолын хүрээлэн хийж байна. Энэ нь “Монгол зохиолчдын төвөдөөр бичсэн бүтээл” гэдэг цуврал бичгийн I, II дэвтрийг хэвлэн гаргасан явдал юм




	[←2]
	 Сумади Раднаагийн Төвөд-монгол толь, 1959 оны хэвлэл, 1337-р хуудас




	[←3]
	 1. Цаашид энэ зохиолын нэрийг “Хүртсэний тэмдэглэл” гэж товчлов




	[←4]
	 Ёгт үг гэж зохист аялгууг нэрлэнэ




	[←5]
	 Са-бан гэж Сажа банчин гэдэг нэрийг хураажээ




	[←6]
	 Энэ зохиолын бүтэн нэр нь “Шагжийн тойн Лувсанпэрэнлэйн шалгадаг” хэлийг нэгэн жигдэлснээс утгын 35 чимгийн үлгэр өгүүлэхүй урнаа Эсруа хүүгийн баяссан эгшиг” болно. Энэ зохиолыг 1670 онд 29 насандаа зохиожээ




	[←7]
	 Лэнсрэй — хийд нийлсэн гэдэг төвөд үг. Хэд хэдэн хийдээс томилогдсон номч нартай ном хаялцан зэрэг хамгаалсан хүнд олгодог эрдмийн нэрийг лэнсрэй гавж гэж нэрлэнэ




	[←8]
	 Үүнийг мэргэн ламын гэгээнтний эмхэтгэж орчуулсан бөгөөд Бээжинд барласан “Сайин үгэтү эрдэнэ-ийн санг Субхашида хэмээгдэхүй шасдар орусиба” гэсэн номоос авав. ху. 54




	[←9]
	 Энэ үед Цахар гэвш Лувсанчүлтэм 71 настай байжээ




	[←10]
	 Энэ зохиолыг Лувсанчүлтэм монгол, төвөд хоёр хэлээр зохион бичсэн юм




	[←11]
	 Үүнийг төвөд хэлнээс Гэлэгжалцан хөрвүүлж, монгол Данжуурт оруулан дармалдсанаас хуулбарлан эш татав




	[←12]
	 Аяга тахимлаг — Винайн ёсны зарчмыг нарийн сахих гэлэн санваар хүртсэнийг хэлнэ

